Okrugli sto "Distribucija svježe maline na domaćem tržištu" - Zepce.Ba - Gradski informativni portal Žepča\nBiH :\tOkrugli sto "Distribucija svježe maline na domaćem tržištu"\nIz Komore navode da su analize USAID/Sweden FARMA II projekta pokazale da potrošnja malina po glavi stanovnika u BiH iznosi oko 920 grama godišnje, dok podaci o vanjskoj trgovini govore da po glavi stanovnika godišnje uvezemo 53 kg voća.\nS obzirom na tekuće probleme s formiranjem otkupne cijene i izvozom maline, na skupu će biti više riječi o mogućnostima i izazovima za plasman maline na domaćem tržištu.\nNa okruglom stolu će biti predstavljeni i rezultati istraživanja tržišta koje je USAID/Sweden FARMA II projekat realizovao u saradnji sa Savezom proizvođača jagodičastog voća u Bosni i Hercegovini.\nPreliminarni rezultati tog istraživanja pokazuju da je prisustvo svježe maline u trgovini i ugostiteljstvu vrlo ograničeno - tek oko 40 posto prodajnih i manje od 30 posto ugostiteljskih objekata u svojoj ponudi ima svježu malinu ili proizvode na bazi maline.\nCilj okruglog stola je potaći diskusiju između proizvođača i distributera kako bi u ovoj godini bilo poboljšano prisustvo maline u kanalima distribucije i u konačnici povećala potrošnja malina po glavi stanovnika u BiH, najavljeno je iz PKFBiH.\nViše iz kategorije: « Agencija za statistiku objavila podatke: U ZDK najmanja plata u Žepču, a najveća u Kaknju\tMinistarstvo odbrane raspisalo konkurs za prijem 300 ljudi »


EPS ima previše zaposlenih: Milan Kovačević, ekonomista (na slici: radnik Elektroprivrede Srbije)\nSmena osam direktora i šefova u Elektroprivrede Srbije (EPS) je u toku, a moguće da će ih biti još, u zavisnosti šta će da pokažu dalji rezultati istrage zbog greške sa previsokim računima za struju, izjavio je v.d. direktora ove kompanije Milorad Grčić.\nOn je dodao da će svi potrošači kod kojih se utvrdi da je bilo greške, bez obzira da li su je prijavili ili ne, biti obeštećeni.\n"Biće smenjeni oni ljudi koji su odgovorni za poslove koji su rezultovali pogrešnim računima. EPS za cilj ima i to je naša želja da svakog korisnika, i problem koji svaki naš korisnik ima, rešimo. Time ćemo se baviti i to ćemo dovesti u red", izjavio je Grčić.\nBio je to tek prvi korak u razrešenju afere koju je pre samo četiri dana otvorio premijer Srbije Aleksandar Vučić koji je izjavio da je dobio 104 pisma od građana Srbije, koji su mu poslali svoje račune za struju, dokazujući da su bili veći za 100 do 150 odsto. Proverom je, naveo je Vučić, potvrđeno da postoje nepravilnosti.\nMeđutim, ovo je tek jedan od problematičnih momenata koji se vezuje za poslovanje EPS-a.\nNagomilane afere i večito pitanje racionalizacije radne snage, već decenijama su problemi koji prate EPS. Čak i danas, kada je EPS u paketu reformi dogovorenih sa Međunarodnim monetarnim fondom, upravljanje ovim preduzećem u rukama je partijskih kadrova, a ne onih koje bi odredila struka, kažu za RSE pojedini sindikalci i ekonomisti.\nTakvo stanje u EPS-u, koji zapošljava više od 30.000 ljudi, održavale su sve vladajuće strukture u zemlji, a izuzetak nije ni aktuelna vlast.\nEkonomista Milan Kovačević smatra da je teško očekivati da se nešto promeni sve dok EPS od složenih reformi, kako kaže, čuvaju stranke koje se neće lako odreći privilegije da iz svojih redova "regrutuju" radnu snagu za ovu kompaniju.\n"EPS ima previše zaposlenih. Oni su rukovođeni od strane partijskih kadrova i nije bilo mnogo pažnje da se podiže produktivnost rada, nego obratno. Tu su ljudi zapošljavani da bi bili zbrinuti i da bi glasove dobili oni koji su ih zaposlili", kaže ekonomista Milan Kovačević.\nPodsetimo, nedavno je u restrukturiranju nekoliko najvećih preduzeća, čiji osnivač je Republika Srbija, EPS od konglomerata sa 14 zavisnih društava pretvoren u celovitu firmu. To je tek prvi korak u reformama.\nMeđutim, Dragoslav Ljubičić, glavni poverenik Sindikata Nezavisnost u EPS-u, kaže da sadašnje stanje pokazuje da država još ništa ne menja po ključnom pitanju – odabiru rukovodećih kadrova.\n"Prvi i osnovni problem je partijsko zapošljavanje i partijsko rukovođenje Elektroprivredom Srbije. Čelni čovek EPS-a, vršilac dužnosti generalnog direktora, je politički čovek. Drugi su iz sistema EPS-a, ali su svi politički ljudi. To dovodi do toga da iskusni i kvalitetni inženjeri napuštaju EPS i odlaze. Značajan broj tih ljudi otišao je u privatnu termoelektranu u Republici Srpskoj koju je otvorio biznismen Vuk Hamović", navodi Ljubičić.\nProfesionalni menadžment, radi efikasnog i profitabilnog poslovanja, država je na primer uvela u Er Srbiji, bivšem JAT-u, čijih 49 odsto je prodala inostranom partneru. Takav model za EPS, koji država ne namerava da privatizuje, i dalje će se čekati.\nRadnici Elektroprivrede Srbije\nMilorad Grčić koji je u martu 2016. stupio na dužnost v.d. direktora Elektroprivrede Srbije, izjavio je za časopis EPS-a "Energija" da se sprovode planovi vlade u cilju punog kapaciteta funkcionisanja tog javnog preduzeća, i saopštio da je u prvih deset meseci 2016. godine ova kompanija ostvarila profit od 16,6 milijardi dinara, što je za čak 15,6 milijardi više od planiranog.\n"Efikasnost je jedan od glavnih poslovnih ciljeva. Ukupni poslovni rashodi u periodu januar-oktobar bili su 10 odsto manji od planiranih", rekao je Grčić za list tog javnog preduzeća.\nRezultati koji bi se mogli opisati kao pozitivni, ostaju u senci afera koje prate poslovanje EPS-a, a koje po pravilu ostaju bez razrešenja. Pre pet godina epilog nije dobila "afera veka", kako su je nazvali mediji, u kojoj je uhapšeno 15 osoba u istrazi malverzacija teških 12 miliona evra u Rudarskom basenu Kolubara.\nJedan od nerešenih slučajeva u nizu je i propali tender za nabaku takozvanih pametnih brojila pre deset godina, posle sumnje da je EPS domaćoj industriji oduzeo posao vredan osamdeset miliona evra. Poslednju je štampa otkrila nedavno, o navodnoj krađi u trgovini električnom energijom "teškoj" deset miliona evra, zbog čega je, kako su pisali pojedini mediji, EPS navodno ostao bez 300 velikih kupaca.\nDragoslav Ljubičić kaže da sindikat ne može da dokaže da li je bilo nekih "mutnih radnji", niti je to njegov posao, ali da mu smeta šta se o EPS-u govori u javnosti.\n"Po meni, najveća korupcija je to što neko uporno umanjuje vrednost EPS-a. Ako je njegova knjigovodstvena vrednost 16 milijardi evra, umanjena za amortizaciju je negde oko 12 milijardi, nije u redu da se u javnosti govori da vredi 3,5 milijardi evra. Mislim da se to radi da bi se olakšao ulazak određenih interesnih grupa na tržište električne energije", ističe Ljubičić.\nVlada Srbije u martu 2016. smenila je Aleksandra Obradovića sa mesta direktora Elektroprivrede Srbije, koji je na toj funkciji bio od septembra 2012, najpre u statusu vršioca dužnosti. Iako se pojedine afere vezuju za vreme njegovog mandata, Obradović je smenjen, prema objašnjenju premijera Aleksandra Vučića, jer se kupovinom dva automobila marke "audi" nije pridržavao proklamovanih mera štednje. Sam Obradović od trenutka smene u javnosti se više nije pojavljivao.\n"Gubici struje čak 25,3 odsto"\nSindikat Nezavisnost održao je u septembru konferenciju za medije na kojoj je ekonomista Dragan Radović govorio o poslovanju EPS-a. Tada je naveo da je podatak iz Privredne komore Srbije da su gubici električne energije u 2015. godini bili 14,1 odsto. Napominjući da govori svoj proračun na osnovu podataka iz biltena EPS-a, Dragan Radović rekao je da je zaključio da su gubici struje čak 25,3 odsto.\n"To znači da je nestala četvrtina celokupne prozvodnje struje u 2015. godini, što je oko devet milijardi kilovat-sati. Ako kažemo da su pet odsto tehnički gubici, da ih odbijemo, ispada da je 20,3 odsto krađa struje. Po prosečnim cenama u Evropskoj uniji u 2015, kada bi tu struju izvezli na primer u Sloveniju, to bi bilo 1,5 milijardi evra", pojasnio je Radović.\nUmesto objašnjenja za makar deo ovih pitanja, javnosti se sa vrha uglavnom ponavlja podatak po kom građani Srbije koriste struju po najnižoj ceni u Evropi.\nSve i da je navedeno tačno, pri čemu bi istinitost takvog podatka lako mogla biti shvaćena kao jedan od instrumenata za očuvanje socijalnog mira u Srbiji, to ne može biti objašnjenje zbog čega je toliko komplikovano uspostaviti bolju kontrolu u samom sistemu EPS-a, time i državnih poslova.\nPoznavaoci prilika kažu da je jasno da bi samo tako mogle biti barem umanjene sumnje u poslovanje EPS-a I stvoreni uslovi da se uz ime ove firme više ne pominju nerazrešene afere.\nTakođe, smatra Milan Kovačević, efikasnija organizacija i tržišno poslovanje bi smanjili mogućnost za malverzacije.\n"Ali sve se to ne popravlja, nego se tako godinama održava, iz prostog razloga. Politička vlast, u prošlosti i svaka nova, ima interesa da to tako bude. Jer onda imate ispruženu ruku među veliki broj birača u tom preduzeću, ili u drugim sličnim preduzećima, i imate mogućnost da se nevidljivo ispomažete u predizbornim kampanjama. Imate načina da zapošljavate bez neke potrebe i da na takav način dobijate nekakve vojnike u svojoj stranci", ocenjuje Kovačević.\nGeneralno, Elektroprivreda Srbije ima potencijal da postane respektabilan proizvođač u širim okvirima ali, kao i većini ostalih državnih firmi, pored reorganizacije i profesionalnog upravljanja nedostaje joj i vizija.\nŠta dalje, jer slične evropske kompanije odavno su se okrenule obnovljivim izvorima energije. Direktno iz uglja dolazi 75 odsto proizvodnje električne energije u Srbiji.\nJasna državna strategija, smatra Dragoslav Ljubičić, nedostaje za tu kompaniju.\n"U ovom trenutku je problem što je u prethodnim godinama, kada je rađena revitalizacija blokova, značajno povećavana snaga u elektranama, a da to nije ispraćeno mogućnošću kopanja uglja u količini koja je potrebna. Pa sada nema dovoljno uglja. Drugi problem je da su u restrukturiranju ugašena nekadašnja privredna društva, a nije uspostavljen način novog rukovođenja u EPS-u, odnosno korporativizacija. Sada se u elektroprivredi Srbije ne zna ko je za šta odgovoran", kaže Ljubičić.\nPored raznih proverljivih informacija, iako ga država za sada zvanično neće prodavati, oko EPS-a večito kolaju i različite spekulacije o tome ko je sve zainteresovan da ga kupi, za koliko, i u čijem interesu.\nEkonomista Dragan Radović tvrdi da je nadležnima poslao pismo sa predlogom sistema koji sprečava krađu struje, ali da odgovor nije dobio, i napominje da veruje da se u perspektivi sprema, kako kaže, prodaja EPS-a za male pare.\n"U igru su odjednom ušli Amerikanci i Englezi. To su neke čaršijske priče i, recimo, moja pretpostavka da će neko uzeti EPS na upravljanje. I onda ispada da smo mi ovde svi glupi, da ne znamo ništa, a da će neko skupljati kajmak", navodi Radović.\nUz uslov da se popravi unutrašnja organizacija, kažu ekonomisti, da se postavi dobra uprava i da se reforme sprovedu do kraja, Elektroprivreda Srbije bila bi kompanija u sasvim dobrom stanju. Prema zvaničnim podacima, EPS je u prošloj godini, do polovine decembra, na tržištu električnom energijom zaradio 76,6 miliona evra.\nSindikalni lider Dragoslav Ljubičić, koji je u Elektroprivredi Srbije zaposlen 21 godinu, zaključuje da bi građani trebalo da znaju da u toj kompaniji većina savesno radi svoj posao, ali i da je EPS 100 odsto u njihovom vlasništvu.\n"Ako EPS ode budzašto, plaćaćemo neverovatne cene struje jer će uništiti proizvodnju. Vrlo je bitno da imamo sopstvenu proizvodnju električne energije", dodaje Ljubičić.\nMinistar energetike i nadležni iz Elektroprivreda Srbije, do zaključenja ovog teksta, nisu odgovorili na pitanje koje im je uputio RSE da govore o reformi i perspektivama EPS-a.


"Sveci" bez kapitena na 'Bernebeu' - Sportske.net\n"Sveci" bez kapitena na 'Bernebeu'\nL'Equipe saznaje da će Unai Emeri na megdan Realu izvesti sastav mimo očekivanja.\nKristijano tera "Magiju" iz Reala!Zajedljivost nema meru, naslovna godine, kako uvrediti i Ronalda i Nejmara u isto vreme?!Sastav Parižana za Madrid, jedan važan izostanakMože li Real da izbaci PSŽ?Može li Real da izbaci PSŽ?\nGorepomenuti list piše da će trener Pari Sen-Žermena dat prednost mladom Kimpembeu u odnosu na Tijaga Silvu.\nEmeri je za vikend isprobao kako funcioniše štoperki tandem Markinjoš - Kimpembe na prvenstvenoj utakmici protiv Tuluza u gostima, bio je veoma zadvoljan onim što je video i rešio je da ne menja ništa na utakmici 1/8 finala Lige šampiona protiv Reala.\nDakle, kapiten 'svetaca' će ostati na klupi za rezerve.\nJoš nije poznato sa kojih 11 igrača će početi Emeri, sigurno je samo da Španac neće moći da računa na Tijaga Motu, koji nije uspeo da se oporavi od povrede te je ostao u Parizu.\nAko pođemo od pretpostavke da je "L'Equipe" pouzdan izvor, ostaje dilema koja dvojica iz trilinga Lasana Dijara, Adrijen Rabio, Anhel Di Marija će biti starteri, najveća verovatnoća da 'Rezanac' ostane na klupi, tako da je ovo očekivana startna postava:\nTrap - Dani Alveš, Markinjoš, Kimpembe, Kurzava - Dijara, Verati, Rabio - Nejmar, Mbape, Kavani.\nUtakmica na 'Santjago Bernabeu' počinje u 20:45h.


U okviru humanitarne akcije "S ljubavlju hrabrim srcima" prikupljeno više od 170.000 KM - Trebevic.net\nU Banjaluci je večeras održano donatorsko veče “S ljubavlju hrabrim srcima”, pod visokom pokroviteljstvom predsjednika Republike Srpske Željke Cvijanović, a do sada je uplatama na račun posebnih namjena prikupljeno 1.165.480 KM za izgradnju dnevnih centara za djecu sa poteškoćama u razvoju u Banjaluci i Trebinju.\nDonatorskoj večeri prisustvovali su predsjednik Republike Srpske Željka Cvijanović, predsjednik Narodne skupštine Nedeljko Čubrilović, premijer Radovan Višković, srpski član Predsjedništva BiH Milorad Dodik, predsjedavajući Savjeta ministara Zoran Tegeltija, ministri u vladama Srpske i Srbije, te predstavnici privrednog i kulturnog života Srpske i Srbije.\nAkciju “S ljubavlju hrabrim srcima”, koju je pokrenuo nekadašnji predsjednik Republike Srpske Milorad Dodik, već desetu godinu organizuje kabinet predsjednika Republike.\nZa devet godina u humanitarnim akcijama “S ljubavlju hrabrim srcima” prikupljeno je više od osam miliona KM.\nLepa Brena: Podstaći ljude na humanost\nPjevačica Lepa Brena izjavila je da je veoma srećna i ponosna što se svojim učešćem pomogla da se u humanitarnoj akciji “S ljubavlju hrabrim srcima” prikupe novčana sredstva za izgradnju dnevnih centara za djecu sa poteškoćama u razvoju u Banjaluci i Trebinju.\n“žGrand produkcijaž, moj surug i ja uvek smo bili donatori i pomagali sve velike humanitarne akcije i u zemlji koja se nekada zvala Jugoslavija, i u Srbiji i ovde u Banjaluci u Republici Srpskoj, gde je večeras bio, čini mi se, rekordan broj poziva”, rekla je Lepa Brena.\nU Banskom dvoru u Banjaluci održava se donatorsko veče “S ljubavlju hrabrim srcima”, pod visokim pokroviteljstvom predsjednika Republike Srpske Željke Cvijanović, a cilj je prikupljanje sredstava za izgradnju dnevnih centara za djecu sa poteškoćama u razvoju u Banjaluci i Trebinju.\nDodik: Društvo mora da bude humano\nSrpski član Predsjedništva BiH Milorad Dodik izjavio je na donatorskoj večeri “S ljubavlju hrabrim srcima”, koja je održava u Banjaluci, da je za deset godina održavanje ove manifestacije prikupljeno više od osam miliona KM i ukazao na važnost da društvo bude humano.\n– Društvo mora da bude humano, ako nije, onda nije ni društvo. Ljudi moraju da budu humani, ako nisu humani, onda nisu ni ljudi. Vjerujem da ćemo u godinama koje dolaze ovako se okupljati – istakao je Dodik u obraćanju okupljenima na donatorskoj večeri koja se održava u Banskom dvoru.\n– Trebalo je u nekom trenutku stati, pogledati oko sebe, vidjeti one kojima je teško… Trebalo je da stanemo i pokušamo da im pomognemo. Nije to nikad bila stvar novca, nego pažnje i solidarnosti da se tim porodicama pomogne – rekao je Dodik.\nĐorđević: Od Srbije 250.000 evra za izgradnju dnevnih centara\n“Više od novca znači naše srce koje dajemo Republici Srpskoj i kada god budete imali ovakve ili slične akcije, mi ćemo da učestvujemo zajedno”, rekao je Đorđević u obraćanju okupljenima na donatorskoj večeri “S ljubavlju hrabrim srcima”, koja se održava u Banskom dvoru, pod visokim pokroviteljstvom predsjednika Republike Srpske Željke Cvijanović.\nOn je zahvalio predsjedniku Republike Srpske što je organizovala ovu manifestaciju i što to radi svake godine.\n– Hvala i vama predsedniče Dodik što ste pre 10 godina započeli ovu akciju koja je posvećena najmlađima – rekao je Đorđević.\nKao resorni ministar u vladi Srbije koji brine o djeci, Đorđević je istakao da je ova briga ustvari najveća čast i pokazuje odgovornost Vlade i države prema najmlađima i prema budućnosti.\n– Od kada je na čelo Vlade Srbije došao Aleksandar Vučić, Srbija je okrenula svoj odnos prema Republici Srpskoj. Želimo da on bude prisniji. Vi u Republici Srpskoj niste sami, a nisu sama ni ova deca, jer imaju vas – rekao je Đorđević.\nOn ističe da je Srbija uvijek uz Republiku Srpsku i da vjeruje da će tako biti i ubuduće.\n– Ovo je samo mali deo onoga što mi želimo da vam pružimo – rekao je Đorđević.\nDavidović: Ovo treba biti svakodnevna aktivnost\nMinistar porodice, omladine i sporta Republike Srpske Sonja Davidović poručila je večeras da svi trebaju podržati akciju “S ljubavlju hrabrim srcima” i time pokazati humanost.\n– Ovo treba da bude svakodnevna obaveza, a ne samo jedno veče – rekla je Davidovićeva novinarima u Banskom dvoru, gdje se održava donatorsko veče s ciljem prikupljanja sredstava za izgradnju dnevnih centara za djecu sa poteškoćama u razvoju u Banjaluci i Trebinju.\nOna je dodala da se dosta ljudi javlja humanitarni broj 1411 i time direktno podržava ovu akciju.\nVišković: Ukoliko bude potrebno, Vlada će izdvojiti dodatna sredstva\nPredsjednik Vlade Republike Srpske Radovan Višković rekao je da je Vlada podržala akciju “S ljubavlju hrabrim srcima” sa 100.000 KM, te da će, ukoliko to bude potrebno, izdvojiti dodatna sredstva za gradnju dva dnevna centra za djecu sa poteškoćama u razvoju.\n– Vlada je donijela odluku da ovu akciju podrži sa 100.000 KM, ali to ne znači da je to konačan iznos. Pratićemo realizaciju izgradnje ova dva objekta u Trebinju i Banjaluci – rekao je Višković, koji u Banjaluci prisustvuje donatorskoj večeri “S ljubavlju hrabrim srcima”.\n– Još jednom želim da pozdravim sve ljude koji su svojim prilozima pomogli ovu akciju. Ovim pokazujemo samo koliko smo human narod i koliko cijenimo da treba pomoći i drugima, a pogotovo kada su najmlađi u pitanju – rekao je Višković.\nOn je ukazao na izuzetno dobru saradnju sa Vladom Srbije, koja je sa 250.000 evra najveći donator i za ovu akciju.\n– Još jednom im se zahvaljujem na tome. Predsjednik Srbije Aleksandar Vučić i Vlada Srbije već par godina pomažu Republiku Srpsku i ovo je još jedan dokaz te saradnje. Nadam se da će tako ostati i u budućem periodu – rekao je Višković.\nRajčević: Srpska je humano društvo\nMinistar za naučnotehnološki razvoj, visoko obrazovanje i informaciono društvo Srđan Rajčević ocijenio je da je Republika Srpska humano društvo i da to svaki dan pokazuje, a da je donatorsko veče “S ljubavlju hrabrim srcima”, koje se održava u Banjaluci, samo vrhunac te humanosti.\nMinistar omladine i sporta Srbije Vanja Udovičić izrazio je nadu da će na donatorskoj večeri “S ljubavlju hrabrim srcima” biti oboren rekord kada je riječ o prikupljenim sredstvima.\n– Mislim da svakog od nas definišu djela, a ne riječi i mislim da danas šaljemo jasnu poruku zajedništva i timskog duha. Humanost ne sme da bude kratkog daha, humanost je nešto što mora da nas definiše – istakao je Udovičić, te dodao da mu je drago što ponovo učestvuje u ovoj humanoj akciji.\nDonatorsko veče “S ljubavlju hrabrim srcima”, pod visokim pokroviteljstvom predsjednika Republike Srpske Željke Cvijanović, održava se u Banjaluci, a cilj je prikupljanje sredstava za izgradnju dnevnih centara za djecu sa poteškoćama u razvoju u Banjaluci i Trebinju.


Semiha Borovac: Sramno, nenadležno i protuzakonito postupanje MUP-a HNK - Klix.ba\n18.5.2018. u 14:54\nSemiha Borovac (Foto: H. M./Klix.ba)\nMinistrica za ljudska prava i izbjeglice BiH, Semiha Borovac, kazala je da je sramno, nenadležno i protuzakonito postupanje MUP-a HNK koji je pokušao onemogućiti današnji prijevoz migranata iz Sarajeva ka izbjegličkom centru Salakovac kod Mostara. Dodala je da je takav postupak za svaku osudu i da zahtjeva reakciju Tužilaštva BiH.\nNaglasila je kako je trenutno najvažnije da je ispoštovana odluka Vijeća ministara BiH o realizaciji Nacrta akcionog plana hitnih mjera za rješavanje aktuelne migracione krize kao i volja migranata da budu smješteni u izbjegličkom centru u Salakovcu u uslovima dostojnim čovjeka.\n“Nedoputivo je i ne bi smjelo proći bez sankcije današnje maltretiranje i nehumano postupanje prema stotinama migranata pod međunarodnom zaštitom, a kojem su bili izloženi uprkos činjenici da su nadležni državni organi poduzeli sve neophodne mjere kako bi im se omogućili humani uslovi boravka u našoj zemlji”, kazala je Borovac.\nU skladu sa zaključcima Vijeća ministara BiH donesenim u kontekstu aktuelne migrantske krize kao nosilac dijela aktivnosti delegirano je i Ministarstvo za ljudska prava i izbjeglice BiH. Ministarstvo je osiguralo dodatni kapacitet od gotovo 300 mjesta za smještaj osoba koje su izrazile namjeru ili podnijele zahtjev za azil u okvirima postojećih kapaciteta izbjegličkog centra u Salakovcu.\nUz to u saradnji sa Ministarstvom sigurnosti te međunarodnim i partnerima u nevladinom sektoru u protekla dva dana održan je niz sastanaka te do u detalje utvrđen način smještaja, osiguranja, način ishrane, pružanja primarne zdravstvene zaštite, usluga prevođenja i psiho-socijalne pomoći osobama koje će biti smještene u centrima u Salakovcu.\nU navedenim sastancima, odnosno realizaciji navedenih aktivnosti, osim ova dva državna ministarstva i Službe za poslove sa strancima, aktivan angažman su uzeli UNHCR, UNICEF, IOM, Društvo crvenog krsta križa BiH, Crveni križ Federacije BiH, Federalna uprava civilne zaštite, CRS, Fondacija bosanskohercegovačka inicijativa žena, Udruženje Vaša prava BiH.\nTužilaštvo BiH MUP HNK Semiha Borovac migranti Ministarstvo za ljudska prava i izbjeglice BiH\n20.02.2019. u 13:54


Međunarodne organizacije upozoravaju na to da mnoge zemlje ne sprovode obavezu da pomognu da osiguraju stanovništvu pristup pitkoj vodi. Izgleda da globalna kampanja pokrenuta pre dve godine, koja je kao glavni zadatak imala da do 2015. godine prepolovi broj ljudi koji nemaju stalan pristup pitkoj vodi, doživljava neuspeh.\nŠest međunarodnih organizacija, uključujući i Water Aid, Geen Cross Internacional i Oxfarm, objavile su da je situacija na terenu, kad je reč o svetskom snabdevanju vodom, lošija nego što je bila pre dve godine. Na Svetskom samitu o održivom razvoju 2002. godine dogovoreno je da se do 2015. godine mora prepoloviti broj ljudi u svetu koji nemaju svakodnevni pristup pitkoj vodi i osnovnim higijenskim potrebama. Tom prilikom su se bogate i razvijene zemlje obavezale da će pružiti novčanu i stručnu pomoć onim zemljama u kojima je stanje najkritičnije.\nMeđutim, izveštaj sa poslednje ministarske konferencije govori da su svi pokušaji u ovom pogledu podbacili. U izveštaju nadalje stoji da se 22 industrijski najrazvijenije zemlje ne drže dogovorenih obaveza i ne pružaju obećani iznos novca kako bi se poboljšala snabdevenost stanovništva pitkom vodom.\nPored toga, upozorava se na to da pomoć češće biva dodeljena na političkim osnovama nego na osnovu potreba. Primer za to su Sjedinjene Američke Države, koje veći deo pomoći daju Egiptu, Jordanu i palestinskim teritorijama, a samo nešto malo Africi. U Avganistanu, Pakistanu i Kini predviđa se akutna nestašica vode već 2025. godine, a ostatak sveta suočiće se sa sličnom situacijom najkasnije do kraja ovog veka. Stručnjaci predviđaju da će već oko 2050. godine cena čiste vode na svetskom tržištu dosegnuti cenu nafte.


LOT: Povoljni letovi preko Varšave - Aviokarta.net\nVesti » LOT: Povoljni letovi preko Varšave\nPoljska aviokompanija LOT je među prvima došla u Beograd u predvečerje ukidanja viza državljanima Srbije. Ova kompanija od letnje sezone 2009. uspešno leti na liniji Varšava-Beograd povezujući dve prestonice sa više letova nedeljno. LOT trenutno održava pet nedeljnih letova: ponedeljkom, utorkom, sredom, petkom i nedeljom. Od naredne zimske sezone biće smanjen broj letova na tri, ali se očekuje korekcija vremena poletanja kako bi se putnicima iz Srbije omogućila bolja povezanost sa drugim destinacijama LOT-a.\nDestinacije LOT-a iz Beograda\nVašava € 120\nPrag € 219\nVilnjus € 242\nHamburg € 251\nLarnaka € 256\nBerlin € 257\nStokholm € 284\nTbilisi € 325\nTel Aviv € 357\nKopenhagen € 361\nHelsinki € 363\nJerevan € 396\nMinsk € 433\nPeking € 585\nNjujork (JFK) € 659\nToronto € 792\nČikago € 839\nTrenutno LOT omogućava veoma povoljne konekcije prema zemljama bivšeg SSSR-a, Skandinaviji, Nemačkoj, Češkoj i Izraelu.\nPoljski avioprevoznik ima dugu tradiciju interkontinentalnih letova, a njegove severnoameričke destinacije su posebno popularne za srpske putnike.\nLOT direktnim letovima povezuje Varšavu sa Čikagom, Njujorkom (aerodrom JFK) i sa Torontom. Sve tri američke destinacije omogućene su i putnicima iz Srbije.\nDirektna linija prema Pekingu je od nedavno uvedena, a LOT na njoj beleži veliki uspeh. Putnicima iz Beograda omogućena je zgodna veza sa glavnim gradom Kine preko Varšave u odlasku i preko Beča u povratku, u saradnji sa Austrian Airlines-om, LOT-ovim partnerom iz Star Alijanse.\nLOT će biti prva evropska aviokompanija koja će u redovni saobraćaj uključiti najnapredniji avion današnjice – Boeing-ov Dreamliner (B787). Prvi Dreamliner bi trebalo do kraja godine (ili najkasnije na proleće 2013.) da stigne u Varšavu. Prema planovima, on će leteti prema Severnoj Americi, tako da će naši putnici po prvi put imati mogućnost da preko Atlantika lete ovim zanimljivim i veoma udobnim avionom.\nNaši putnici ističu LOT kao kompaniju sa kojom je veoma prijatno leteti. Kvalitet usluge je na visokom nivou, a kao posebnu prednost putnici koji putuju preko Varšave ističu nedostatak jezičke barijere – poljski jezik je razumljiv. Velika prednost transfera preko Varšave je i aerodrom "Šopen" koji je prepoznatljiv po novom, modernom putničkom terminalu. Aerodrom nije preveliki, pa je i transfer i snalaženje putnika na njemu daleko lakše nego na najvećim zapadnoevropskim aerodromima.\nLOT je i sa cenama aviokarata veoma konkurentan na našem tržištu. Njihove cene do pojedinih destinacija koje su povezali sa Beogradom, možete videti u tabeli (gore levo) ili u našoj rubrici sa cenama.\nU Beogradu postoji kancelarija LOT-a i u njoj se mogu kupiti karte kao i organiziovati grupna putovanja po posebnim povoljnim uslovima. Karte za LOT-ove letove dostupne su i preko sajta ove kompanije kao i u svim turističkim agencijama širom Srbije.


Vr svet će nas izolovati od stvarnosti - Blitz RS - Vesti\nOtac PlayStationa: „Virtuelni svetovi će ljude izolovati od stvarnosti“\nPrema svemu što čitamo poslednjih meseci prošle i početkom ove godine, deluje da bi bi „mataverse“ mogao biti glavni „buzzword“ tehnološke industrije u 2022. godini.\nMeđutim, nisu svi oduševljeni takvim idejama i budućnošću u kojoj bi većinu vremena živeli u virtuelnom svetu. O tome je za američke medije govorio bivši Sonyjev direktor Ken Kutaragi, poznatiji kao „otac PlayStationa“, pa se upitao zda li ljudi zaista žele da žive kao neki avatari ili bi radije bili ono što zaista jesu u stvarnom svetu.\nNaglasio je važnost stvarnog života, odnosno života u stvarnom svetu, dok je metaverse zasnovan na kvazirealnosti u virtuelnom svetu: Ne mogu da shvatim poentu toga. Takođe, iako bi metaverzumi trebalo da budu virtuelna meesta u kojima će se ljudi družiti, kacige i naočare koje je danas potrebno nositi da bi se „živelo“ u takvim univerzumima samo će dodatno izolovati ljude od stvarnog sveta.


SARAJEVO – Potrošačka korpa koju je Savez samostalnih sindikata BiH izračunao za oktobar 2020. godine iznosi 1.779,14 KM i za 151,08 KM je jeftinija od potrošačke korpe za prethodni mjesec.\nProsječna plata isplaćena u Federaciji BiH za avgust 2020. iznosila je 949 KM (posljednji podatak objavljen od Federalnog zavoda za statistiku) i za 22 KM je niža od prosječne plate isplaćene u julu 2020. Pokrivenost Sindikalne potrošačke korpe prosječnom platom je 53,34 posto.\nSamu potrošačku korpu čine sljedeće kategorije: prehrana 42,4 posto, stanovanje i komunalne usluge 17,5 posto, higijena i održavanje zdravlja 8,8 posto, obrazovanje i kultura 6,7 posto, odjeća i obuća 11,2 posto, prevoz 7,8 posto, te održavanje domaćinstva 5,6 posto.\nU kategoriji prehrana korištene su cijene iz tri trgovačka centra za 84 artikla. Kada je riječ o higijeni i održavanju zdravlja ubrojani su troškovi za 12 stavki, a za stanovanje i komunalne usluge troškovi za šest stavki, saopšteno je iz SSSBiH. Fena\nTagovi: fbihpotrosacka korpa


Nekada najbolji rukometaš sveta Dragan Škrbić sada je u poslu gde je svaka utakmica odlučujuća – u medicini. Njegov tim uradio je više od 100 teških operacija na kičmi u Srbiji\nIako je više od dve decenije ispisivao rukometnu istoriju igrajući u ekipama Crvene zvezde, Atletiko Madrida, Barselone, Hamelna, Celja Pivovarne Laško, nekada najbolji igrač sveta poslednjih godina našao se, ipak, u sasvim drugačijem biznisu.\nDragan Škrbić, nakon sportske karijere, oprobao se u nekoliko poslova, pa se tako najpre bavio nekretninama, zatim uzgajanjem mandarina u Valensiji, ali se – neočekivano za jednog sportistu – obreo u medicini.\n„Još dok sam se aktivno bavio sportom, bio sam svestan da, kada se završi karijera, treba da razmislim čime ću se baviti. Nisam želeo da budem trener ili menadžer, uvek sam želeo da se bavim nečim drugim, jer rukomet je specifičan sport, ugovori i transferi nisu veliki kao u fudbalu ili košarci. Za to sam se pripremao, uspeo sam da zaradim i potom uložim u biznis”, kaže ekskluzivno za BIZLife Dragan Škrbić.\nKako se posle rukometa našao baš u medicini\nPredsednik rukometne sekcije Barselone, gde je Škrbić igrao poslednjih šest godina karijere, radio je za jednu špansku firmu koja je uvoznik i distributer medicinskih sredstava u ortopediji.\n„U trenutku kada sam završavao karijeru, on je odlučio da tu firmu napusti i ponudio mi da on i ja osnujemo svoju. Nisam bio spreman, rekao sam mu da ne znam ništa o tome, da imam drugačije planove, ali me je ubedio da sve može da se nauči. Počeo sam da učim o tome, da se informišem, pohađam seminare, a posle i da idem i u operacione sale da vidim kako se izvode operacije”, priča Dragan Škrbić.\nNekada i igrač sa klupe može dati odlučujući gol\nKaže da je sada zadovoljan odabirom i onim čime se trenutno bavi. „Ubrzo sam operacionu salu i hirurgiju doživeo kao sport, kao jednu ekipu u kojoj ima i najboljih svetskih igrača, a to su doktori, ali ima igrača i na klupi, a to sam ja. Ali nekad i taj na klupi može da dâ odlučujući gol”, ističe.\nFirma Dragana Škrbića se bavi uvozom i distribucijom medicinskih sredstava za ortopediju i neurohirurgiju, kao što su proteze za kolena, za kukove, pločice za prelome, šrafovi, sistemi za operaciju kičme.\nŠkrbić je ubrzo odlučio da počne da pomaže i pacijentima u Srbiji i sada se i kod nas izvodi spinalna hirurgija, tj. operacije kičme i teških deformiteta. Teške i komplikovane operacije, sa materijalom i medicinskim sredstvima koje obezbeđuje njegova firma, izvode najbolji evropski i svetski hirurzi, koje u Beograd, Novi Sad, Kragujevac i Niš dovodi upravo on. Jedan od njih je najpoznatiji hirurg u toj oblasti – Norberto Ventura, koji će tokom aprila i maja sa svojim kolegom iz Pariza (dr Miladi) u Srbiji operisati decu koja imaju teške deformitete.\nŠkrbić priča da je primetio da se u Srbiji ne rade dovoljno dečja i kompleksna hirurgija, odnosno da ima samo nekoliko centara ‒ Banjica i VMA, ali to nije dovoljno u odnosu na potrebe.\n„Imamo infrastrukturu, operacione sale, intenzivnu negu, opremu, ali se ta hirurgija nije radila jer nije bilo kadrovskog kapaciteta za to. Naša ideja bila je da rešimo problem pacijentima, da ih operišemo u Srbiji, a ne u inostranstvu, gde je to mnogo skuplje. I porodici je lakše da se dete operiše ovde, a ujedno je bitno i da se naš kadar usavršava i zajedno sa stranim lekarima podiže svoj nivo iskustva i počinje da radi samostalno spinalnu hirurgiju”, objašnjava Skrbić.\nKorisno za usavršavanje lekara u Srbiji\nU poslednje četiri godine u Srbiji je na ovakav način operisano sto dvadesetoro dece i odraslih.\nKaže da je resorno ministarstvo podržalo ideju jer su troškovi znatno manji – za cenu jedne operacije u Barseloni u Srbiji može da se operiše desetoro dece ili odraslih, a takođe je važno i da se naš kadar usavršava uz strane stručnjake.\n„Sada imamo sve više obučenih lekara, kako u Nišu tako i u Kragujevcu, Novom Sadu, a zahvaljujući tome što se operacije izvode u Srbiji, ušteđeno je 20 miliona evra. Osim toga, rezultati su dobri i nama često roditelji kažu da nas je sam Bog poslao, jer se deci kvalitet života nakon operacije znatno poboljšao, što je naša najveća satisfakcija. Dosta smo se vezali za decu i porodice tokom postupka lečenja”, kaže naš sagovornik.\nIstiče da ima još stotinu pacijenata kojima treba operacija.\n„Sve ovo je izazov za mene, i kao čoveka i kao bivšeg sportiste, reprezentativca koji je igrao, borio se za pobedu i medalju. Tako i ovo sad osećam jer radimo nešto pametno i dobro i nadam se da će to i dalje da traje. Najveća satisfakcija je kada vidimo decu da posle operacije vode kvalitetniji život”, priča Škrbić.\nU operacionoj sali svaka „utakmica” je odlučujuća\nKada je reč o tome ima li medicina neke sličnosti sa sportom i u čemu je video tu sličnost, kaže da je to timski rad i saradnja i da se u tome najviše pronašao.\n„Ovo je nekako baš po mojoj meri, najviše je slično sa terenom i životom u ekipnom sportu. Osetio sam se kao deo ekipe u operacionoj sali, samo što sada nisam glavni igrač koji daje 10 golova, već onaj koji sedi na klupi i na utakmici igra deset sekundi, ali možda presudnih, a najvažnija je ruka hirurga. Bilo je raznih utakmica, bitnih i manje bitnih, ali ovde je svaka operacija odlučujuća”, priznaje.\nNavodi i da ga zbog toga često u razgovorima, kada pozivaju da se informišu o operacijama, nazivaju doktorom, pa mora da objašnjava da on to nije.\nU slobodno vreme nekada najbolji pivotmen na svetu voli da gleda utakmice u prvenstvu, ali i kada igra reprezentacija, prisećajući se svojih rukometaških dana.


Koncert hora "Collegium musicum" | VAmedia - info portal\n05/12/2017 05/12/2017 Нема коментара на Koncert hora “Collegium musicum”\nU samom finalu godine, MŠ “Živorad Grbić” organizuje koncert jednog od najprepoznatljivijih i najkvalitetnijih umetničkih ansambala Srbije. U četvrtak, 7. decembra u 19.30 časova, u sali muzičke škole zazvučaće jedan od najboljih horova zemlje, ansambl "Collegium musicum".\nHor koji traje punih 46 godina i koji čine najlepši ženski glasovi FMU u Beogradu, u Valjevu izvodi dela Tajčevića,Česnokova, Manojlovića, Kostića, Proševa, Zaprova i drugih. Dokazan na podijumima celog sveta, prepoznatljiv kao najlepši srpski zvuk u 45 zemalja planete, kroz 3000 koncerata definisao je imidz hora koji umetnost ispevava i kvalitetom traje. U Valjevu, Collegium Musicum nastupa pod dirigentskom palicom dr Dragane Jovanović, obogaćen zvukom solista: Milene Damnjanović (sopran), Vladimira Andrića (bariton), Jelene Ivković (klavir) i Magdalene Petrović (frula). U ambijentu škole koja muzikom neguje čoveka u sebi, muzikom ljudskog glasa slika se valjevski decembar.\n“Decembar u vašem muzeju”


Cilj projekta je unapređenje ekonomskog i regionalnog razvoja kroz jačanje multiinstitucionalne saradnje i kapaciteta ARRA, JLS i KLER. Projekat doprinosi jačanju kapaciteta JLS, KLER i ARRA u oblasti pripreme i realizacije projekata i stvara preduslove za razvoj preduzetničke infrastrukture u istočnoj Srbiji. Obuhvata dva okruga, Borski i Zaječarski, sa ukupno 8 JLS, a po svojoj suštini na nov i savremen način odgovara na potrebe regiona istočne Srbije i omogućava sticanje iskustva koja se kasnije mogu replicirati i u drugim delovima Srbije.\nProjekat doprinosi boljem međusektorskom razumevanju i uspostavljanju povoljnog poslovnog ambijenta na lokalnom i reigonalnom nivou, kao i obezbeđivanjem potrebne institucionalne infrastrukture za razvoj istočne Srbije, kroz obuke, radionice i studijska putovanja. Projekat promoviše regionalni razvoj, a kroz studijska putovanja direktno upoznaje korisnike sa primerima dobre prakse iz EU.\nIniciranje razvoja preduzetničke infrastrukture u istočnoj Srbiji može dodatno pomaći smanjenju regionalnih razlika, doprinosi rastu društvenog proizvoda i otvaranju novih radnih mesta, supstituciji uvoza i većoj izvoznoj konkuretnosti domaće ekonomije itd.\nPored toga u okviru projekta izrađena je i „Analiza potreba za unapređenjem preduzetničke infrastrukture u istočnoj Srbiji koja je definisala dalje korake u smeru razvoja preduzetničke infrastrukture u istočnoj Srbiji, ali i prikazala trenutno stanje preduzetničke infrastrukture u istočnoj Srbiji i postojećih mehanizama za podršku preduzetnišvu.


Šta je zadatak opozicije u međustranačkim pregovorima? | Talas.rs\nE to je ključni zadatak opozicije, da za ono što zahteva na nivou mehanizama, obezbedi sprovođenje i funkcionisanje uz posredovanje Evropskog parlamenta.\nOd 1. marta nas očekuju pregovori između vlasti i opozicije uz posredstvo predstavnika Evropskog parlamenta – dvoje aktuelnih poslanika (Fajon i Bilčik) i dvoje bivših poslanika koji su bili deo jednog sličnog procesa pregovaranja između vlasti i opozicije u Makedoniji pre nekoliko godina (Flekenštajn i Kukan). Ne znamo i dalje ko će da učestvuje sa strane vlasti, ko će sve da bude sa strane opozicije, da li ćemo imati 30 i kusur predstavnika na tim pregovorima ili će se grupisati nekoliko pojedinaca sa obe strane. Aleksandar Vučić je izjavio da ga pregovori ne zanimaju, a morali bi – jer je predsednik svih građana, a i jer je predsednik najveće partije vlasti. Predsednik druge najveće partije vlasti Ivica Dačić (SPS) je očigledno dobio zadatak da umanji značaj celog procesa, a i često pokušava da se predstavi kao nekakav posrednik, iako je predsednik druge najveće stranke vlasti koja je u ovom slučaju učesnik tih pregovora.\nKoliko platformi i koji su zahtevi\nZa sada imamo nekoliko opozicionih platformi za pregovore – platforma Dveri, platforma grupacije stranaka okupljena oko DS-a, SSP-a i PSG-a, platforma grupacije stranaka oko SDS-a i Nove stranke, a očekuje se i četvrta platforma od strane Narodne stranke i Skupštine slobodne Srbije. Ne zaboravimo da o izbornim uslovima godinama izveštavaju i OEBS/ODIHR, ali i domaće organizacije civilnog društva (CRTA, BIRODI, Transparentnost Srbija, CeSID itd), kao i da imamo preporuke stručnog tima protesta iz 2019. godine. I ono što je svima zajedničko – prepoznaju se ključni problemi izbornog procesa u Srbiji i svi su manje-više saglasni i to nisu teme oko kojih postoje sporovi. A to su: medijska situacija, pritisci na birače, funkcionerska kampanja, zloupotreba javnih resursa, kupovina glasova, nefunkcionisanje institucija koje su važne za sprovođenje izbora (Agencija za sprečavanje korupcije, REM, RIK), spajanje različitih nivoa izbora, nosioci izbornih listi itd. Oko unapređenja situacije su različiti pristupi, ali ključna stvar je kako i na koji način obezbediti da se neke stvari zaista realizuju i poštuju, a sama forma koja je različita u ovim platformama je manje važna.\nTrebaju li nam tela za nadgledanje izbora\nU nekoliko platformi se predlažu nova tela koja će nadgledati izborni proces. Ipak, poučeni iskustvom (ne)funkcionisanja institucija u nedemokratskom sistemu kakav je Srbija, predlozi da se formiraju stručna tela koja bi kontrolisala predizborni i izborni proces (ministarstvo, poverenik, telo za sprečavanje zloupotrebe medija, koordinaciono telo za medije i za praćenje izbornog procesa, profesionalna RIK) ne moraju da znače ništa. Podsetiću da su i REM, a i Agencija za sprečavanje korupcije, koja ima široke nadležnosti u pogledu izborne i predizborne kampanje, deo tzv. četvrte grane vlasti, odnosno nezavisne kontrolne ili regulatorne institucije na koje partije i politika ne bi smele da utiču (kao što su i Zaštitnik građana ili Poverenik za informacije od javnog značaja i zaštitu podataka o ličnosti) i da ih vode i da u njima rade profesionalci i stručni ljudi, pa da opet te institucije, ne da ne rade svoj posao, nego rade u korist jedne političke partije, često i kao njihovi servisi za održavanje vlasti. Prema tome, samo formiranje tih institucija/tela ne znači ništa jer je važno da postoji mera i garancija sprovođenja dogovorenog i poštovanja pravila. E to je ključni zadatak opozicije, da za ono što zahteva na nivou mehanizama, obezbedi sprovođenje i funkcionisanje uz posredovanje Evropskog parlamenta.\nA možda da se krene od cenzusa i prikupljanja potpisa za kandidovanje?\nNekako mi je, uz dobro detektovanje svih problema, ipak čudno zašto niko iz opozicije među prvim zahtevima nije zatražio vraćanje izbornih pravila koja su promenjena tokom izborne 2020. godine ili čak u periodu između dva dela izborne kampanje (odlaganje zbog vanrednog stanja). Dobra demokratska praksa predviđa da se izborna pravila ne menjaju u izbornoj godini, a dve važne stvari su izmenjene usled bojkota izbora od strane opozicije – jedan od važnih elemenata izbornog sistema (izborni prag/cenzus) i jedan sporedni, ali ispostaviće se kao element koji je dodatno unizio poverenje u izborni proces.\nPodsetiću, tokom januara je odjeknula vest da vlast planira da smanji izborni prag (cenzus) sa 5 na 3%. Ovo je praktično od 2000. godine bila najveća izmena izbornog sistema u Srbiji. Bez ikakve diskusije, javne rasprave, formalne inicijative ili međupartijskog dogovora. I svima je jasno zašto je došlo do tog spuštanja cenzusa – da bi se uz partije vlasti i manjina makar još nekoliko izbornih listi ubacilo u skupštinu. Plan je uspeo samo u slučaju Šapićevog SPAS-a, a siguran sam da je i sam Vučić očekivao makar još nekoliko listi iznad 3%. Za ovu promenu nema pravog obrazloženja, čak ni da povod nije bio bojkot izbora od strane opozicije, pošto je Narodna skupština usled indirektne parlamentarizacije svakako bila više nego pluralna (dok je postojao minimum demokratije). Politički akteri su naučili kako da zaobiđu efekte izbornog praga od 5% pa smo imali situacije da u parlament uđe tek 4-6 izbornih listi, a da imamo preko 20, a često i preko 30 političkih subjekata u parlamentu. Čak su predlozi za izmene ovog elementa izbornog sistema u prethodnoj deceniji išli ka tome da se uvede stepenasti (viši) cenzus za koalicije, a ne da se on smanjuje.\nDrugi važan deo priče jeste procedura kandidovanja na izborima. Da bi vlast umanjila efekte bojkota i da bi dvadesetak listi izašlo na izbore, vlast je nakon vanrednog stanja izmenila i zakone kako bi omogućila da se overavanje potpisa podrške za kandidovanje na izborima obavlja i u lokalnim samoupravama (koje vode političari, umesto isključivo kod javnih beležnika što je važilo do tada). Lično sam se veoma pozabavio ovom temom, a podaci do kojih sam došao u svom malom istraživanju su više nego indikativni kako se ceo proces odvijao i kako je toliki broj listi uspeo da se kandiduje. Ovo je samo dodatno unizilo poverenje građana u izborni proces i otvorilo brojne važne teme. Pitanje je šta će još da se otkrije u vezi sa prikupljanjem potpisa do izbora 2022. godine.\nDokaz nelegitimnosti i nulti zahtev\nOva dva elementa izbornog sistema (cenzus i procedura kandidovanja) bi morali da se resetuju i vrate na stanje iz perioda pre izborne 2020. godine i to bi morao da bude jedan od inicijalnih zahteva opozicije. Iako je deo opozicije zagrizao udicu od 3% prošle godine i očigledno su se „snašli“ za potpise, makar onaj drugi deo opozicije bi morao to da postavi kao nulti zahtev, kako bi se između ostalog i još jednom pokazalo koliko su izbori 2020. godine bili nelegitimni, a u jednom delu i nelegalni.\nTAGS: izborni uslovi međustranački dijalog pregovori vlasti i opozicije zahtevi opozicije


Rusima malo nedostajalo da sruše rekord\nIzvor: Sportske.net, 14.Jun.2018, 19:25\nDuel Rusije i Saudijske Arabije neće ući u istoriju jer smo pre 84 godine videli ubedljiviju pobedu na startu Mundijala.\nPamtiće ljubitelji fudbala u Rusiji današnje otvaranje 21. Šampionata sveta za čitav život jer je njihov nacionalni tim "razmontirao" Saudijsku Arabiju.\nRusija je u prvoj utakmici Mundijala savladala Saudijce sa 5:0 i to je druga najubedljivija pobeda na otvaranju Svetskih prvenstava.\nUbedljiviji trijumf od Rusa na otvaranju >> Pročitaj celu vest na sajtu Sportske.net << Mundijala zabeležila je još samo reprezentacija Italije i to pre 84 godine.\nNa drugom Šampionatu sveta održanom u Italiji domaćin turnira deklasirao je Sjedinjene Američke Države rezultatom 7:1 i tako postavio rekord koji će ostati na snazi barem do 2022. godine i turnira u Kataru.\nRusima se smeši brk dok gledaju ovaj podatak!\nTradicija kaže da se domaćinu Mundijala koji prvi meč dobije bez primljenog gola smeši plasman u samu završnicu turnira...Sedam puta u prošlosti dešavalo se da domaćin Mundijala na otvaranju turnira dobije utakmicu bez primljenog gola...Rusija je danas ponovila ono što je pošlo za rukom Urugvaju,...


U Republici Srpskoj kradu njeni građani, ali i Rusi, Makedonci…\n15. Sep 2020 1089\nBlizu milion maraka težak je privredni kriminal koja su napravila trojica ruskih direktora povezana sa poslovanjem lanca benzinskih pumpi „Nestro petrol“. Drugi strani državljanin, Makedonac, Republiku Srpsku je pokrao za blizu 3,6 miliona KM preko derventske Fabrike cijevi „Unis“. Ovo je samo dio nezakonitosti koji pokazuje razmjere privrednog kriminala u Republici Srpskoj.\nPolicija Republike Srpske je prošle godine podnijela krivične prijave protiv 478 osoba za privredni kriminal koji je napravio desetine miliona maraka štete državi, firmama i povjeriocima. Zloupotreba položaja, nesavjestan rad u službi, nezakonito postupanje, falsifikovanje te nezakonita eksploatacija prirodnih bogatstava samo su dio krivičnih dijela u preko 600 otkrivenih slučajeva.\nTužilaštvima je podneseno 348 izvještaja.\nTagovi: mup privredni kriminal\nSrbačka borovnica čeka plasman na strano tržište\nŽivinari traže pomoć Vlade Srpske


Arheolozi u pećini u blizini Majdanpeka na pragu velikog otkrića\nZa opštinu Majdanpek, kada je arheologija u pitanju, vezuju se dva značajna arheološka lokaliteta: rano eneolitski rudnik u Rudnoj Glavi središte jednog od najranijih rudarstva bakra u jugoistočnoj Evropi i izuzetno značajno i u mnogo čemu jedinstveno praistorijsko nalazište Lepenski Vir.\nNalazi ovogodišnjih upravo završenih terenskih istraživanja Male i Kozje pećine u blizini sela Blizna, navode na zaključak da će se i ovi lokaliteti po značaju pridružiti Rudnoj Glavi i Lepenskom Viru.\nKako Danas saznaje od profesora Filozofskog fakulteta u Beogradu, Dušana Mihailovića, arheološka iskopavanja Kozje i Male pećine počela su prošle jeseni, a profesor Mihailović realizovao ih je u saradnji sa prof. Mirjanom Roksandić sa Univerziteta u Vinipegu (Kanada).\n– Već tada se videlo da ove pećine predstavljaju izuzetno značajna arheološka nalazišta.\nU Maloj pećini otkriveni su okresani kameni artefakti iz ranog gornjeg paleolita, koji su datirani u period pre 40 hiljada godina i koji se vezuju za prvi talas u naseljavanju modernog čoveka (Homo sapijensa) u Evropi, dok su u Kozjoj pećini nađeni ostaci materijalne kulture neandertalaca.\nOvogodišnja istraživanja, koja su realizovana sredstvima Ministarstva kulture i informisanja, dala su neočekivane rezultate.\nU Kozjoj pećini nađen je fragment vilice fosilnog čoveka za koji se na osnovu preliminarnih analiza pretpostavlja da pripada neandertalcu.\nOvo otkriće je izuzetno značajno budući da su ostaci neandertalaca na Balkanu nađeni samo na nekoliko nalazišta u Hrvatskoj, Bugarskoj i Grčkoj, a nedavno i u Srbiji, na nalazištu Pešturina kod Niša.\nOčekuje se da istraživanja Kozje i Male pećine daju odgovore na ključna pitanja evolucije čoveka i kulturnih i društvenih interakcija između neandertalaca i modernih ljudi. – kaže za Danas profesor Mihailović.\nPrema rečima našeg sagovornika starost nalaza biće utvrđena na osnovu radiokarbonskog datovanja (14C) i drugih fizičko-hemijskih metoda, kao što su: elektron spin rezonanca (ESR) ili optički stimulisana luminiscencija (OSL).\nMala i Kozja pećina nisu slučajno istraživane, budući da je u minulih deset godina Filozofski fakultet u Beogradu pokrenuo više projekata koji se, kako Danas saznaje od profesora Dušana Mihajlovića, vezuju za pojavu modernog čoveka u Evropi, pojavu pećinske umetnosti i proučavanje interakcija između neandertalaca i anatomski modernih ljudi.\n– Istraživanja u istočnoj Srbiji sprovedena u saradnji sa Univerzitetom Arizona u Tusonu, Institutom za evolucionu antropologiju Maks Plank u Lajpcigu i Univerzitetom u Vinipegu.\nU ovom periodu ispitane su brojne pećine u okolini Žagubice, Despotovca, Knjaževca i Niša, a područje Majdanpeka počeli smo da istražujemo tek nedavno.\nDakle, do otkrića u Kozjoj i Maloj pećini nije došlo slučajno, već nakon višegodišnjih napora da se evidentiraju i istraže nalazišta iz ovog perioda.- kaže profesor Mihailović.\nIstraživanja Male i Kozje pećine u blizini Majdanpeka, u saradnji sa Univerzitetom u Vinipegu, biće nastavljena iduće godine.


Ueska tražila Đurđevića, ali je Hihon odbio ponudu: Želimo sa njim da uđemo u Primeru! - Telegraf.rs\n16/12/20 | 17:39\nUeska tražila Đurđevića, ali je Hihon odbio ponudu: Želimo sa njim da uđemo u Primeru!\nVeliko je interesovanje za srpskog napadača nakon njegovih dobrih partija ove jeseni\nSezonama je Sporting Hihon tavorio u Segundi, ali je nakon dolaska Uroša Đurđevića bukvalno procvetao, pa se umnogome zahvaljujući njegovim dobrim igrama trenutno nalazi na petom mestu na tabeli. Srpski napadač je već postigao devet golova za ovaj tim i trenutno deli drugo mesto na listi najboljih strelaca. Ispred je samo Raul de Tomas iz Espanjola.\nDobre partije, naravno, privukle su pažnju drugih, boljestojećih klubova. Međutim, kako navode u Sportingu iz Hihona, njihov glavni cilj u ovom zimskom prelaznom roku je da zadrže Đurđevića u ekipi i da se sa njim domognu plasmana u Primeru.\nMeđutim, biće to izuzetno teško, posebno uzimajući u obzir to da su ponude već počele da pristižu. Prva koja je stala u red za srpskog fudbalera je Ueska, koja je minulog vikenda stigla do prve pobede u najjačoj španskoj ligi. Međutim, Hihon je negativno odgovorio na njihovu ponudu.\nPored Ueske, još nekoliko drugih timova iz Primere prati Đurđevićeve partije. Španski El Gol ne navodi o kome je reč, ali nije tajna da bi Đurđević svakako voleo da zaigra u najvišem rangu takmičenja u Španiji u što skorije vreme. Samim tim, njegov prelazak u neki od timova Primere ne bi predstavljao preveliko iznenađenje.\nUkoliko se, pak, Sporting Hihon domogne Primere na kraju ove sezone, bila bi to prava situacija za obe strane. Sa druge strane, ukoliko se to ne desi, vrlo je izvesno da će Đurđević pronaći novi angažman na leto, ukoliko u međuvremenu ne dođe neka unosnija ponuda tokom zimskog prelaznog roka.\nVideo: Trk Markovića za konačnih 4:0 protiv Mladosti\nĐurđević dao gol i Almeriji: Bivši špic Partizana dominira u Segundi, Sporting prvi na tabeli\nErik Jirka ima novi klub, peti u poslednje dve i po godine, Zvezdin "promašaj" završio u Španiji


NEPOGODE U četiri općine u Srednjobosanskom kantonu\nNakon što Kantonalna vlada donese odluku o izdvajanju novca, bit će upućen zahtjev i Federalnoj vladi\nU četiri općine u Srednjobosanskom kantonu (SBK), u kojima je zbog nedavnih poplava proglašeno stanje prirodne nesreće, šteta iznosi oko 4,8 miliona maraka, potvrdio je Feni direktor Kantonalne uprave za civilnu zaštitu Nikica Stipinović, naglasivši kako se štete na terenu još zbrajaju i da se radi o preliminarnim podacima.\nStipinović ističe da su iz ove četiri općine upućeni i zahtjevi za izdvajanje novca za hitne mjere sanacije te da se očekuje da odluka bude donesena na sjednici Vlade SBK iduće sedmice.\n- Naravno da oni traže više novca pa je, recimo, Općina Busovača tražila milion maraka. Međutim, mislim da će izdvojena suma biti mnogo manja, jer nema dovoljno sredstava i svima je jasno da se štete nikada ne mogu potpuno nadoknaditi. U prvoj fazi idemo na to da općine plate početne troškove, poput onih za mašine, gorivo i dnevnice, dakle sve što je prioritet. Kasnije će se, u drugoj fazi nakon konačnih procjena štete, kroz projekte raditi na obnovi i sanaciji regionalnih cesta, mostova i slično - dodao je on.\nPrema njegovim riječima, nakon što Kantonalna vlada donese odluku o izdvajanju novca, bit će upućen zahtjev i Federalnoj vladi koja, uz općine i kantone, također, ima obavezu da pomogne u saniranju nastalih šteta.\n- Mi smo kanton koji je poznat po poplavama, a iz iskustva znam da je stanovništvo pogođeno poplavama i ranijih godina dobilo simboličnu pomoć za nastale štete - kazao je direktor Kantonalne uprave za civilnu zaštitu.\nNaglasio je kako su mjere prevencije, među kojima su čišćenje riječnih korita i odvodnih kanala, jedini način da se i u budućnosti izbjegnu štete, dodavši da za te namjene Vlada SBK godišnje izdvaja pola miliona maraka i da se u ove aktivnosti mora uključiti cjelokupno društvo.\nU Bugojnu otvoren moderni Dijalizni centar\nUžas u Travniku: Jutros pronađeno tijelo muškarca


Austrijski vicekancelar Heinz-Christian Strache podnio je ostavku nakon objave videosnimke – eBosna\nAustrijski vicekancelar i čelnik krajnje desnice Heinz-Christian Strache podnio je ostavku nakon objave tajno snimljenog video isječka koji pokazuje da je ruskoj strani nudio pomoć u dobivanju unosnih ugovora u zamjenu za političku podršku svojoj stranci.\nAustrijski kancelar Sebastain Kurz sazvao je za 11 sati u subotu hitan sastanak sa svojim zamjenikom Stracheom i objavio da s njim odbija dalju saradnju nakon sinoćnje objave videosnimke.\nIako je Strache insistirao na tome da nije prekršio nikakav zakon, priznao je da je riječ o “krajnje neugodnoj, pijanoj aferi”.\nNa snimkama koje su objavili Der Spiegel i Sueddeutsche Zeitung Strache i njegov saradnik Johann Gudenusom, sadašnji predsjednik zastupničkog kluba FPÖ-a, u julu 2017., dva mjeseca uoči parlamentarnih izbora u Austriji, u vili na Ibizi razgovaraju s jednom ženom koja se predstavlja kao nećakinja ruskog oligarha koji želi uložiti 250 miliona eura u austrijsku privredu.\nIako je sagovornica u nekoliko navrata ponovila kako se radi o ilegalnom novcu, Strache i Gudenus su navodnoj investitorici ponudili kupnju najtiražnijeg austrijskog dnevnika Kronen Zeitung.\nDer Spiegel i Sueddeutsche Zeitung govore o „klasičnoj namještaljci“ u koju je uvučen aktualni vicekancelar, prenosi Hina.\nHafenacker je u saopćenju postavio pitanje ko sedam dana uoči izbora za Europski parlament ima koristi od objavljivanja ovih snimaka.\nObjavljivanje videa u petak navečer je u Austriji među opozicijom odjeknulo poput bombe a većina opozicionih političara traži raspisivanje novih izbora.\nU Udruženju poslodavaca u FBiH su neprijatno iznenađeni “Dok cijena gasa u Evropi pada, u FBiH raste”


OŠ ZMAJ Čepurin na otvaranju renoviranog dela škole, Rusi donatori - InfoVranjske\nOŠ ZMAJ Čepurin na otvaranju renoviranog dela škole, Rusi donatori\nU OŠ „Jovan Jovanović Zmaj“ u Vranju u petak je u prisustvu ruskog ambasadora Aleksandra Čepurina održana svečanost povodom završetka radova na renoviranju dela škole – kabineta za ruski jezik i dva školska toaleta sredstvima donatora – Državne železnice Rusije.\nAmbasador se zahvalio na lepom prijemu i čestitao svim đacima polazak u novu školsku godinu.\n– Dobra osnova za vaš bolji rad i napredak su lepa osećanja koja nas povezuju.\nUčite ruski jezik jer vam može biti od koristi.\nMi ćemo se potruditi da u budućnosti aktivnije sarađujemo sa gradom Vranjem, i u ekonomskoj, i u kulturnoj, pa i obrazovnoj sferi.\nHvala što ste nam posvetili toliku pažnju i priredili koncert kao doček – kazao je Čepurin.\nGradonačelnik Vranja Slobodan Milenković naglasio je da je obrazovni sistem temelj svakog društva i da u obrazovanje treba stalno ulagati.\n– Naš je cilj da omogućimo deci bolje uslove za rad, zato ćemo ubuduće izdvojiti iz budžeta grada sredstva za bolje obrazovanje dece jer su ona naše najveće bogatstvo.\nSaradnja i kontakti sa ruskom železnicom rezultirali su poboljšanju uslova za đake u ovoj školi – rekao je Milenković.\nDirektor škole Saša Ilić izrazio je neizmernu zahvalnost na velikoj pomoći.\n– Ovaj povod svedoči da imamo prijatelje i da je između Rusije i Srbije viševekovno i tradicionalno prijateljstvo i ovde dokazano kroz konkretnu pomoć i podršku – rekao je direktor škole.\nHor učenika šestog razreda ove škole dočekao je goste pesmama „Tamo daleko“ i poznatom ruskom pesmom „Kakaljin Kamaja“.\nPlan je da do kraja godine, sredstvima Državne železnice Rusije koje je donirala obnovu kabineta za ruski i dva toaleta budu renovirana preostala četiri toaleta u školi.\nIzgledna je i mogućnost da Rusi obezbede sredstva za rekonstrukciju dotrajalog krova škole.\nOva obrazovna ustanova, koja postoji 55 godina, odabrana je da učestvuje u humanitarnom programu ruske kompanije uz podršku Ambasade Ruske Federacije u Republici Srbiji.\nZahvaljujući ovom programu do sada su renovinare još dve škole u Srbiji.


Šreder: Mene kritikuju da bi pomogli Angeli Merkel - Sputnjik Srbija\n11:37 20 Maj 2019\n23:25 17.08.2017 Preuzmite kraći link\nBivši nemački kancelar Gerhard Šreder odbacio je kritike zbog svog imenovanja u Savet direktora ruske kompanije „Rosnjeft“, navodeći da je reč o političkoj kampanji čiji je cilj da se pomogne reizbor kancelarke Angele Merkel.\n„To je politička kampanja za gospođu Merkel. Ljudi žele da joj pomognu tako što će klevetati mene“, rekao je Šreder za švajcarski list „Blik“.\nŠreder, koji je bio kancelar iz redova SPD-a od 1998. do 2005. godine, kaže da je znao da će njegova nova uloga izazvati neke komentare, ali da nije očekivao tako „jednostran pristup“.\n„Ne mislim da će moje imenovanje imati negativan uticaj na izbore. Nemci su veoma zainteresovani za odnose sa Rusijom“, rekao je bivši kancelar.\nŠreder je kazao i da očekuje da će dobijati platu od 350.000 dolara i da će porez plaćati Nemačkoj.


Piše: M. Milikšić , Euractiv.com\nFoto: CLEMENS BILAN, HAYOUNG JEON, FELIPE TRUEBA / EPA;\nangela merkel kombo\nKoalicija Hrišćansko demokratske unije (CDU) i njenog koalicionog partnera SPD ostvarila je najgore rezultate u svojoj istoriji evropskih izbora, dok se podrška Zelenima udvostručila usled strahova zbog globalnog zagrevanja. Merkelina Hrišćansko demokratska unija (CDU) pretrpela je poniženje od partije Alijansa 90/Zeleni – dok je CDU zabeležila svega 28,7, Zeleni su osvojili 20,7 odsto glasova. Nacionalna demokratska partija je na trećem mestu.\nPregovaraće o krizi u koaliciji - Angela Merkel\nZeleni su odneli više od milion glasova, mnoge od mladih ljudi. “Špigl” je preneo da je koalicija u opasnosti nakon nedeljnih izbora. Ova nestabilnost može dovesti do raspada u svako vreme. CDU i SPD su duboko nesigurne partije. Ako, na primer, liderka SPD Andrea Nales “padne”, pitanje dalje egzistencije koalicije odmah će se postaviti, navodi ovaj list.\nSPD, nakon poraza na opštim izborima 2017, inicijalno je htela u opoziciju, ali je uvučena u obnovljeno partnerstvo sa Merkelinom alijansom, a mnogi u partiji su bili na oprezu zbog uprave pod njenom senkom, a preuzimanja odgovornosti za nepopularnu politiku. Nakon što je SPD izgubio vodeće mesto u svom uporištu u Bremenu tokom izbora u nedelju, glasovi nezadovoljstva protiv vrha partije možda će postati glasniji, piše Euractiv.com.\nLiderka SPD Andrea Nales\nNeki izvori već tvrde da je Martin Šulc već spreman da se utrkuje sa Nalovom kad dođe do izbora novog šefa parlamenta u septembru. Ministar Olaf Šolc upozorio je da se uloga Naled ne dovodi u pitanje.\n- Pozivi na snošenje ličnih posledica neće pomoći – rekao je on.\nSLEPI ZA POTREBE MLADIH\nSven Gigold, vodeći kandidat Zelenih za EP\nAli, SPD nije jedina partija koja je u krizi nakon nedeljnog debakla. I Merkelina CDU je bila slepa za bes mladih zbog globalnog zagrevanja. Ključne partijske figure su u nedelju priznale da su sprovodile kampanju o pogrešnim temama, jer su prenebregli klimatske promene zbog kojih je imigracija postala glavna briga Nemaca ove godine.\nSlava za Zelene stigla je nakon šest meseci napora koje je prošlog novembra pokrenula švedska aktivistkinja Greta Tunberg (16), koja je osvojila mlade širom sveta. Zeleni su dodatni pogon u Nemačkoj dobili od uglednog “Jutjubera” čije su optužbe da Merkelina koalicija nije uspela da zaustavi globalno zagrevanje osvojile internet.\nCDU se mučio danima da ugasi tu vatru. Svega dva dana pred glasanje, onlajn zvezda Rezo je sa još 70 uticajnih “Jutjubera” pozvao milione njihovih korisnika da ne glasaju za partije Merkeline koalicije, kao ni za desničarsku AfD. U nedelju je jedan od troje glasača mlađih od 30 glasao za Zelene, dok je svega 13 odsto izabralo CDU. Ni SPD nije bolje prošla, sa svega 10 odsto glasova u toj starosnoj grupi.\nAnegret Kramp Karebauer iz CDU, koja će verovatno naslediti Merkelovu kad ova napusti funkciju 2021, priznaje da je bilo grešaka u izbornoj kampanji. Markus Šeder, koji predvodi Merkeline bavarske saveznike CSU, rekao je da su Zeleni njihov glavni rival.\n- Najveći izazov budućnosti je intenzivna debata sa Zelenima – rekao je on, dodajući da stare mere koje su primenjivane u prošlosti više ne važe.\nŠok Nemačka EP Evropski parlament EU Izbori Angela Merkel Zeleni Jutjub Jutjuberi Debakl Uticaj SPD CDU


Pohađanje nastave u okviru srednjoškolskog ili visokoškolskog obrazovanja za cilj ima afirmaciju učenika ili studenata, kao i podsticanje razvoja profesionalnih veština, stručnih znanja i spremnosti za prve poslovne poduhvate. I dok se ogroman broj osoba odlučuje za inovativne programe domaćih škola i univerziteta, u modernom vremenu je zaživeo vrlo koristan i praktičan koncept poznat pod nazivom razmena učenika.\nKada je u pitanju razmena učenika, ona se odnosi na odlazak naših đaka i studenata u inostranstvo, dok se iste generacije upućuju iz inostranstva u Srbiju sa ciljem sticanja novih znanja i sposobnosti. Upravo razmena može biti način razvoja kompletnih veština, ne samo u pogledu obrazovanja, već i snalaženja, stvaranja prostora za budućnost u drugom gradu, državi i upoznavanja drugih kultura, tradicija i običaja.\nRazmena je savremen način obogaćivanja znanja i veština učenika\nRazvoj mogućnosti da učenici i studenti provedu određeni deo školske godine ili studija u drugom gradu, čak i u udaljenoj zemlji, uspostavljena je kao način sticanja novih znanja i veština. Kako veliki broj zemalja kontinuirano razvija sistem obrazovanja, to se značajan broj inovativnih sposobnosti može steći uz programe nastave i učenja širom sveta.\nPre svega, razmena učenika daje mogućnost da se nauči neki od stranih jezika, a zatim i da se teoirjskom gradivu pristupi na potpuno nov način i iz modernog ugla, uz upotrebu nastavnih tehnika i sredstava koje su prestižne i priznate na planetarnom nivou. Takođe, razmena učenika pruža priliku da svako pokaže određeni stepen samostalnosti i „uplovi“ u vode novih izazova, beskrajnog učenja i usavršavanja u potpuno novom kulturološkom svetu i obrazovnom sistemu.\nUpoznavanje novih krajeva sveta i kompletan razvoj ličnosti\nRazmena učenika daje šansu da se upoznaju do tada neviđeni krajevi sveta, kao i da se stekne šira slika o kulturi, običajima, tradiciji i drugačijem funkcionisanju obrazovnog sistema. Srednjoškolci, kao i studenti pored mogućnosti za učenje, razvoj i usavršavanje, često dobijaju priliku i za sticanje novih radnih iskustava u drugoj zemlji, čak i sa prilikom ostanka uz studentsku, boravišnu ili radnu vizu. Činjenica je da samo putovanje u druge krajeve sveta predstavlja neizmerno nizanje značajnih životnih, poslovnih i zabavnih iskustava, koje možda nije moguće ostvariti ni u finansijskom pogledu turističkim obilaskom.\nKako razmena učenika često podrazumeva boravak u krugu porodice u inostranstvu, kampusima i slično, čitav sistem funkcioniše uz detaljno planiranje aktivnosti, obezbeđenu podršku i kontakte, kao i pomoć u svakom trenutku. Razmena učenika može biti idealan način da se obogati ličnost samostalnim donošenjem odluka, procenjivanjem situacija i aktivnom komunikacijom u novom okruženju. Pored toga, stvaranje trajnih uspomena nema cenu, zbog čega se svi učenici i studenti koji ispunjavaju predviđene uslove za razmenu aktivno motivišu da pokušaju da se obrazuju u jednom delu godine u drugoj zemlji. Sticanje novih prijatelja, upoznavanje krajolika, izleti, ali i aktivno učenje, samo su neki od osnovnih elemenata koje podrazumeva sistem razmene između gradova i zemalja širom sveta.\nRazmena učenika podrazumeva moderan način putovanja u drugu zemlju radi sticanja novih profesionalnih znanja, sposobnosti, veština i iskustva uz obrazovni sistem, program i način rada koji je definisan u odabranoj zemlji. Bez ikakvih predrasuda i dilema, učenicima se pruža značajna odskočna daska za budući razvoj karijere, napredak i ostvarenje poslovnih, kao i neprocenjivih životnih ciljeva.\nU moru brendova koji ženama (a i muškarcima) obećavaju preporođenu, sjajnu kosu koja će ostav...


Bombe i meci: strah i prezir na severu Kosova - Centar za istraživačko novinarstvo Srbije\nAnđela Milivojević, Javno.rs\n„Čovek sa kapuljačom je provalio u stan i počeo da razbija sve što je bilo od stakla“, seća se ona. „Moj sin [Bogdan], koji je tada bio beba, je spavao u susednoj sobi. Kada je Bogdan zaplakao, muškarac me je ošamario, rekao: ’Ovo je zbog tvog muža’, i pobegao.“\nNebojša Vlajić, advokat Olivera Ivanovića, kaže da su paljevine i bombe uobičajena pojava. „Prosto tako stoje stvari ovde: najčešći način za politički obračun je ‘Ajde da bacimo bombu“, objašnjava on.\n„…ne zvati ‘ni na radost ni na žalost’, ni u ‘crkvu ni u kafanu’ – da se proglase nepoželjnim u svim javnim objektima i uopšte da svoj društveni život nastave tamo gde su nesrećnom nakanom i pomračenim umom započeli,“ piše u obaveštenju.\nNa lecima koje je potpisala nepoznata grupa „Severna armija“ bila su navedena imena sedam kosovskih Srba koji su se priključili KSB, a koji su proglašeni za „izdajnike“ kojima ne treba dozvoliti da rade i žive u Zubinom Potoku\n„Ja bih rekao da se oni više plaše za svoj život, da neko sazna da su svedočili, da nije razlog da ne veruju policiji nego od straha neće da svedoče“, kaže on.\nKosovomilan radoičićoliver ivanovićsrpska listaSrpska napredna stranka\nPUPS demantovao sopstveni finansijski izveštaj


Popović: Srbija i Francuska za zajedničku saradnju u oblasti pametnih gradova i AI - Nova ekonomija\nPopović: Srbija i Francuska za zajedn...\nVelike tehnološke francuske kompanije su već prisutne u Srbiji, ali je potebna čvršća povezanost i saradnja u sektoru malih i srednjih preduzeća.\nTo su istakli ministar za inovacije i tehnološki razvoj u Vladi Srbije Nenad Popović i državni sekretar za digitalizciju u Vladi Francuske, Munir Mažubi.\nMala i srednja peduzeća su jedan od glavnih stubova razvoja francuske ekonomije, konstatovali su sagovornici i istakli da će na tome dve zemlje raditi više u budućnosti.\nPopović je izrazio zadovoljstvo zbog rasta trgovinske razmene između Srbije i Francuske, koja je prošle godine dostigla milijardu evra, uz ocenu da postoji veliki potencijal za rast ekonomske saradnje u oblasti inovacija i digitalne ekonomije.\nMinistar je ukazao da se Srbija ubrzano digitalizuje.\n"Svake godine izvoz srpskih IT proizvoda i usluga raste za 30 odsto. Očekujemo da ove godine taj izvoz premaši milijardu evra”, naveo je Popović, saopšteno je iz njegovog resora.\nOn je, kako se navodi, istakao da se u Srbiji razvija snažna startap zajednica koja može da bude odličan partner francuskoj tehnološkoj zajednici i kompanijama.\n"Srpske startap kompanije prošle godine su privukle finansiranje od preko 80 miliona evra, a svake godine imamo rast u privlačenju finansiranja od 50 odsto. To je odličan pokazatelj razvoja inovacionog ekosistema u Srbiji, ali i zainteresovanosti globalnog biznisa i investitora za ideje naših talentovanih inženjera”, naveo je Popović.\nOn je pozvao Mažubija da učestvuje na Srpsko-francuskom digitalnom forumu, koji će biti održan u decembru, tokom posete predsednika Francuske Emanuela Makrona Srbiji. "To bi bio snažan signal za francuske kompanije da u većem broju dolaze u Srbiju i sarađuju sa srpskim kompanijama u sektoru inovacija i digitalizacije”, rekao je Popović.\nDodao je da Srbija želi da se ugleda na francuski tehnološki model, istakavši da je ova zemlja ostvarila velike rezultate u digitalizaciji svoje industrije kroz program "Industrija budućnosti”.\nMažubi je istakao da je njegova kancelarija nadležna za digitalizaciju industrije i državne uprave i da će rado podeliti iskustva francuske inovacione politike sa Srbijom. Prema njegovim rečima, glavni cilj te politike je digitalizacija industrije i ekonomije, a jedan od njenih važnih segmenata je i podrška ženskom preduzetništvu i ravnomernom regionalnom razvoju u oblasti inovacija.\nPopović i Mažubi su ocenili da postoji obostrani interes za saradnju dve zemlje u oblasti razvoja veštačke inteligencije, pametnih gradova, inovacija u oblasti zdravstvene i socijalne zaštite i ekologije.\nSastanku ministra Popovića i državnog sekretara Mažubija prisustvovali su i direktor vladine Kancelarije za informacione tehnologije i elektronsku upravu, Mihailo Jovanović, kao i direktor Inicijative digitalna Srbija, Nebojša Đurđević.\nPopović: Akcenat nam je na digitalizaciji, IT s...\nBrnabić: Potrebno je povezivanje privrede i ino...\nBudućnost pametnih gradova stigla u Srbiju


'Ne pričam sa Abazovićem, ali ću se sastati ako me pozove'\nIzvor: B92, 09.Feb.2022, 14:55\n"Ne pričam sa Abazovićem, ali ću se sastati ako me pozove"\nNebojša Medojević rekao je da ne komunicira sa potpredsednikom Vlade u tehničkom mandatu Dritanom Abazovićem.\nIpak, on je rekao da će razgovarati sa njim ukoliko dobije poziv vezan sa sastav nove vlade.\nMedojević je na konferenciji za medije kazao da su uspostavljeni novi kanali šverca cigareta i kokaina iza kojih stoji ova vlast.\nOdgovarajući na pitanje o formiranju manjinske vlade, Medojević je kazao da izbjegavanje koalicije da DF-om znači direktan >> Pročitaj celu vest na sajtu B92 << pakt sa mafijom.\n“Mi smo apsolutno uvek bili spremni za formiranje Vlade na osnovu volje građana. PzP ima jasne stavove. Koleginica Bošnjak i kolega Radulović juče su imali neformalne razgovore i to je sve što vam sada mogu reći. Ja sa Dritanom Abazovićem nemam ni građansku komunikaciju, jer je slagao velike stvari kada smo birali predsedničkog kandidata 2018. godine, ali to ne znači da ne možemo politički da komuniciramo”, kazao je Medojević.\nAko dobije poziv, organizovaće sastanak nakon povratka sa puta.\n“Reći ću mu da će biti odgovoran za dezintegraciju Crne Gore, da pokušava da napravi antisrpsku vladu, a će to dovesti do homogenizacije srpskog političkog faktora u Crnoj Gori i radikalizaciju njihovih političkih zahtjeva, što može voditi dezintegraciji Crne Gore”, rekao je lider PZP-a.\nOn navodi da Demokratski front nije ušao u Vladu isključivo iz razloga jer su svi znali ako DF uđe da će se Crna Gora očistiti od mafije.\n“DF je bio neprihvatljiv jer je neprihvatljivo da srpski faktor bude u Vladi, drugi razlog sam ja jer znaju da bi u borbi protiv organizovanog kriminala mogao da me zaustavi samo metak”, kazao je Medojević.\nMedojević je na konferenciji za novinare kazao da je sa cigaretama nestao i kokain nepoznate količine.\nOn smatra da Vlada nije uspela da ispuni tri istorijska zadatka nakon smene DPS-a.\n“Nije napravljenja demontaža režima, nije napravljeno pomirenje i nisu napravljene radikalne institucionalne reforme, niti je otrgnuta CG iz kandži organizovanog kriminala”, kazao je Medojević.\nOn je kazao da su uspostavljeni novi kanali šverca iza kojih stoji ova vlast.\n“To će prestati kada se formira vlada koja ne prima novac od švercera cigareta i kokaina. Ja nemam dokaze, ali znam da se šverc ne može organizovati bez odobrenja premijera, direktora policije i ANB-a”, kazao je on.\nIstiče da ni u najjeftinijoj produkciji ne bi prošao scenario dojave o bombi, a da direktorica Uprave prihoda i carina kaže da su u tom trenutku ukradene cigarete.\n“U toku evakuacije nije prošao ni jedan kamion, direktorica obmanjuje javnost”, tvrdi Medojević.\nOn je kazao da DF neće da švercuje kokain i cigarete i da neće biti u Vladi ako je to uslov SAD-a i međunarodnih carina.\nSmatra da je Abazović dobio ponudu da uzme novac ili da će "dobiti metak".\n"Zna se da Demokratskom frontu ne bi mogao niko da postavi tu ponudu na sto", rekao je Medojević.


Bijeljina: Nove olakšice za preduzetnike i stare zanatlije • Preduzetnički Portal RS\nVi ste ovdje: Početna / Vijesti / Bijeljina: Nove olakšice za preduzetnike i stare zanatlije\nBijeljina: Nove olakšice za preduzetnike i stare zanatlije\nPreduzetnici koji prvi put registruju svoju djelatnost u prvoj godini poslovanja oslobođeni su plaćanja komunalne takse za isticanje poslovnog imena, saopšteno je iz gradskog Odjeljenja za privredu.\n– Na prethodnoj sjednici Skupštine Grada Bijeljina izmijenjena je odluka o komunalnim taksama za isticanje poslovnog imena. Ovim oslobađanjem smo željeli da umanjimo troškove poslovanja preduzetnicima na samom početku bavljenja samostalnim radom, s obzirom na to da je ovo najosjetljiviji period za njih – naveo je načelnik gradskog Odjeljenja za privredu Dejan Savić.\nOn je istakao da je značajan korak napravljen i kada je riječ o preduzetnicima koji se bave starim zanatima, time što su oni trajno oslobođeni plaćanja komunalne takse za isticanje poslovnog imena.\n– U današnje vrijeme stari zanati su stavljeni na marginu i nisu konkurentni na tržištu. Ljudi koji se bave ovim zanatima čuvaju kulturu i tradiciju jednog podneblja, pa smo se opredijelili za ukidanje takse – pojasnio je načelnik Savić.\nOn očekuje da će sledećeg mjeseca Agencija za razvoj malih i srednjih preduzeća krenuti da raspisuje javne pozive za dodjelu podsticajnih sredstava preduzetnicima i privrednicima, s obzirom na to da je na prethodnoj sjednici Skupštine usvojen plan i program rada Agencije za 2017. godinu.\nTakođe, još jedna od aktivnosti Odjeljenja u narednom periodu biće i pružanje podrške privrednom sektoru kroz edukativne aktivnosti.\n– U narednom periodu, u saradnji sa srodnim odjeljenjima i odsjecima, nastojaćemo da organizujemo obuke za pisanje projekata, da bi privrednici i preduzetnici mogli aplicirati kod međunarodnih organizacija i predpristupnim fondovima EU i na taj način da obezbijede eksterna sredstva za svoj rad – naglasio je Savić.\nGradska uprava je u prethodnom periodu ostvarila veoma dobru saradnju sa Zanatsko-preduzetničkim udruženjem „Preduzetnik“, kao i sa Privrednom komorom regije Bijeljina, koja će biti nastavljena u narednom periodu, najavljuju iz Odjeljenja za privredu.\nhttp://www.preduzetnickiportalsrpske.net/wp-content/uploads/2017/03/zanatlije-bijeljina.jpg 260 390 Daliborka Gavrilovic Kujundzic http://www.preduzetnickiportalsrpske.net/wp-content/uploads/2016/06/LOGO-LAT.png Daliborka Gavrilovic Kujundzic2017-03-29 12:28:172017-03-29 12:30:19Bijeljina: Nove olakšice za preduzetnike i stare zanatlije\nVlasenica: Za podsticaj poljoprivrede 65.000 KM Banja Luka: Privrednicima u Ribniku nedostaje kvalifikovanih radnika


Uskoro novi zakon o rodnoj ravnopravnosti\nBEOGRAD - U Skupštini grada danas je održana prva sednica Saveta za rodnu ravnopravnost grada Beograda, a ministarka zadužena za evropske integracije Jadranke Joksimović izrazila je očekivanje da će uskoro biti usvojen novi zakon o rodnoj ravnopravnosti.\nJoksimović, koja je prisustvovala sednici saveta, novinarima je nakon sastanka rekla da je novi zakon o rodnoj ravnopravnosti upućen na mišljenje Evropskoj komisiji i navela da je rodna ravnopravnost deo dva poglavlja u pregovorima o članstvu u EU, poglavlju 23 koje se odnosi na pravosuđe i osnovan prava i poglavlju 19 posvećenom zapošljavanju i socijalnoj politici.\nMali, koji je takođe prisustvovao sednici saveta, novinarima je rekao da je Grad Beograd osnivanjem tog tela poslao jasnu i veliku poruku da želi da bude otvoren, kosmopolitski grad, grad koji se bori protiv svake vrste diskriminacije i koji se bori za jednakost svih i jednake šanse za sve.\n"Poražavajuće su činjenice o učešću žena, pogotovo u ekonomskoj oblasti u našem gradu. To su stvari koje ćemo kroz savet kao ključni mehanizam za sprovođenje politika vezanih za rodnu ravnopravnost i sprovesti u narednom periodu", rekao je Mali.\nTrenutno je, kaže Mali, u toku izrada gradskog budžeta za 2016. i biće opredeljen novac i definisane aktivnosti za uključivanje žena u sve veći broj privrednih aktivnosti kako bi se povećalo učešće zaposlenih žena u ukupnog broju zaposlenih u Beogradu.\nMali je rekao da je ministarka Joksimović dala sjajne savete za dalji rad i da očekuje da će već 2016. biti promenjena poražavajuća statistika u Beogradu, te da će sve veći broj žena učestvovati u ekonomskim aktivnostima na teritoriji Beograda.\nPredsednica Saveta za rodnu ravnopravnost grada Beograda je pomoćnica gradonačelnika Irena Vujović, koja je istakla da jednakost polova ne sme biti samo deklarativna, već se za nju mora boriti, te da je cilj obrazovanja saveta upravo da radi na prevazilaženju predrasuda, kao i da unapredi aktivnu politiku jednakih mogućnosti, rodne ravnopravnosti i humanijeg odnosa među polovima.\nKako je saopštila Gradska uprava, Vujović je navela da se ne sme dozvoliti da žena bude "kažnjena" zato što ima decu ili tek namerava da se ostvari u ulozi majke, naglasivši da će savet raditi i na promociji prevencije i zaštite rodne ravnopravnosti, a naročito na unapređenju mehanizama u borbi protiv nasilja nad ženama.\n"Naš posao neće biti nimalo lak", rekla je Vujović i navela da će savet sarađivati sa Savetom za rodnu ravnopravnost Republike Srbije, nadležnim skupštinskim odborom, kao i odgovarajućim vladinim telima, ali i svim službama i grdaskim sekretarijatima.\n"Humaniji odnos među polovima i stvaranje jednakih mogućnosti za sve građane Beograda biće naš imperativ. Na taj način naš grad postaće mesto u kome će svi njegovi građani imati jednake šanse i u kome će svi bez razlike biti pođednako zaštićeni. To je naša obaveza i u tome ćemo istrajati", poručila je Vujović.\n« Vučić i Kirbi: Bilateralni odnosi dve zemlje u usponu Fiskalni savet: Prostor za povećanje plata i penzija do dva odsto »


STUDIJSKO PUTOVANJE / NEMAČKA-BERLIN\nU organizaciji UMST KCS "Sestrinstvo",nas 42 medicinske sestre/tehničara odlazimo put Nemačke, u Berlin, u okviru studijskog putovanja. Berlin, prestonica Savezne Republike Nemačke, grad koji nikad ne spava, sa preko 960 mostova koji se nalaze preko reke Spree i Havel, sa 3,4 miliona stanovnika je svetski grad kulture, politike, medija i nauke. Medjutim, ono što je...\nIZVEŠTAJ SA STUDIJSKG PUTOVANјA MAĐARSKA-BUDIMPEŠTA\nStudijsko putovanje u Budimpeštu , realizovano od 02.11. do 05.11.2017. godine u organizaciji UMST KCS „ Sestrinstvo“ činila je grupa od 45 medicinskih sestara . Za posetu bolnici izabrali smo jednu od najstarijih bolnica u Evropu, Szent Rókus Kórház, u kojoj je lokacijski smešteno i Udruženje medicinskih sestara Mađarske. Kako smo Udruženje koje se pored...\nUMST KCS “SESTRINSTVO” organizuje putovanje DVORCI VOJVODINE\nPoštovane koleginice i kolege, Organizujemo putovanje 8 i 9.decembra, koje će biti višestruko korisno. Obićićemo dvorce Vojvodine, sa vodičem koji će nam pružiti dosta informacija i obogatiti naše znanje. Imaćemo i stručni sastanak, pa ćete biti u prilici da ostvarite i bodove (4) . Ovakva putovanja podrazumevaju i svečanu večeru uz muziku sa želјama da...\nUMST KCS “SESTRINSTVO” organizuje studijsko putovanje u Budimpeštu\nUMST KCS “SESTRINSTVO” organizuje studijsko putovanje u Budimpeštu ,u periodu od 2.11 do 5.11.2017.godine. Studijsko putovanje obuhvata obilazak bivše Franjevačke bolnice – Semelvajsili SzentIstvan Korhaz i posetu asocijacijji medicinskih sestara Mađarske. Ovom posetom bićemo u prilici da razmenimo iskustva i važna saznanja u radu na nivou zdravstvene nege. Ovakvo iskustvo nam može pomoći da naučeno...


Siromaštvo najveći problem dece u Srbiji\nBeta 19. novembra 2016. 11:05\nZamenica zaštitnika gradjana Gordana Stevanović danas je povodom Svetskog dana deteta 20. novembra izjavila da su siromaštvo i rizik od siromaštva i dalje gorući problemi dece u Srbiji.\n„Više od 30 odsto dece u Srbiji živi na granici siromaštva, a preko 34 odsto dece koja žive samo sa jednim roditeljem izložena su siromaštvu“, rekla je Gordan Stevanović agenciji Beta.\nOna je dodala da su posebno osetljive grupe dece sa smetnjama u razvoju, sa invaliditetom, teško bolesna deca, deca koja žive i rade na ulici, deca koja žive u ruralnim sredinama, i istakla da društvo u ovom trenutku nema adekvatan odgovor na probleme s kojima se oni suočavaju.\n„Svi smo svedoci da roditelji dece sa smetnjama u razvoju, sa invaliditetom, kao i roditelji teško bolesne dece često napuštaju posao, jer sistem ni njima, ni deci ne pruža adekvatne usluge i podršku“, rekla je Gordana Stevanović.\nZamenica zaštitnika gradjana podsetila je da je ta institucija 2013. godine podnela zahtev Skupštini Srbije da se promeni Zakon o radu i Zakon o finansijskoj podršci porodici sa decom kako bi se omogućiilo da ti roditelji imaju odredjene prihode kako bi mogli da se bave svojom decom.\n„Nažalost, do današnjeg dana te odredbe koje smo mi tražili nisu promenjene“, kazala je Gordana Stevanović.\nGovoreći o inkluzivnom obrazovanju, ona je ocenila da je evidentan pomak od 2009. godine kada je Zakonom o osnovama sistema obrazovanja i vaspitanja uvedeno inkluzivno obrazovanje.\n„Dobar je pomak u našoj zemlji što smo 2009. godine uveli inkluzivno obrazovanje u Srbiji, ali kroz naš rad možemo da primetimo da sistem u punoj meri ne podržava inkluziju onako kako bi trebalo da bude“, kazala je zamenica zaštitnika gradjana.\nPrema njenim rečima, u nekim jedinicama lokalne samouprave i dalje ne postoje personalni asistenti za decu, a u školama se dešava da nastavnici ne pružaju adekvatnu podršku toj deci.\n„To je nešto na čemu radi zaštitnik gradjana s resornim ministarstvom i resornim institucijama, jer je položaj te dece i te kako osetljiv i sistem mora da se menja kako bi u punoj meri deca koja su u inkluziji koristila ono što im je zakon dao kao mogućnost“, rekla je Gordana Stevanović.\nPrivodjeni novinar Mladenović podneo pritužbu protiv…


Braniteljima u Hercegovini za svaki mjesec poveden u ratu naknada 5 KM – Hercegovina.in\nDemobilizirani branitelji će za svaki mjesec poveden u ratu dobivati naknade od 5 KM u Hercegovačko-neretvanske županije na osnovu Izmjene i dopune Zakona o dopunskim pravima branitelja, koju danas u Mostaru u Skupštini HNŽ usvajaju po hitnoj proceduri.\nMinistar za pitanja boraca u HNŽ Oliver Soldo kaže kako će prava na naknadu ostvarivati demobilizirani branitelji koji ove godine navršavaju 55 ili 56 godina, jer za one koji imaju navršenih 57 godina je ta naknada riješena kroz zakon na nivou Federacije BiH.\n“Skupština i Vlada su u budžetu za tekuću godinu osigurale 600 tisuća KM i iz tih sredstva naši branitelji će moći nakon današnjeg zakona ostvariti naknadu od 5 KM mjesečno. Kroz ovaj zakon smo propisali jasne procedure koje će ići preko jedinica lokalne samouprave koje će biti zadužene za prvostupanjska rješenja i zaprimanje zakona, a ministarstvo će uraditi reviziju tih rješenja i nadam se da će već od 1. srpnja ići isplata”, kazao je ministar Soldo.\nIstiče kako je ovim zakonom i udvostručen iznos koji će ministarstvo davati braniteljima za ortopedska pomagala i da su urađene tehničke izmjene koje se odnose na subvencioniranje obveze braniteljima za doškolovanja i prekvalifikacije te popravke s aspekta stambenog zbrinjavanja.\n“Mi smo jedan od posljednjih županija koji donosi ovaj zakon, ali bitno je da ga na kvalitetan način riješimo i naši branitelji će ubuduće imati pravo na egzistencijalne naknade. Nažalost, ona je 5 KM po mjesecu provedenom u ratu, tako da maksimalan iznos ove naknade može biti, ako znamo da je 55 mjeseci maksimalna mogućnost sudjelovanja u ratu, oko 270 KM, a federalni prosjek je 210 KM”, kaže Soldo.\nNaglašava da je osigurano 600 tisuća KM za ovu godinu, što treba biti dovoljno za realizaciju, jer, kako navodi, pravo na tu naknadu bi trebalo ostvariti manje od 500 branitelja u HNŽ, jer se radi o generaciji koja navršava 55 i 56 godina, piše Klix.ba.\nPredsjedavajući Skupštine HNŽ Šerif Špago je, referirajući se na činjenicu da naknade braniteljima HNŽ rješava među posljednjima u državi, naglasio kako u ovoj županiji uvijek ulazi oprezno u nova prava.\n“Nadam se da ćemo nakon godinu izvršenih analiza smoći snage da i određena druga godišta uvedemo u pravo, da se ovoj kategoriji koja se smatra jednom od najugroženijih u FBiH omogući da veći broj njih uđe upravo, imajući u vidu da su to neka minimalna sredstva. Prema broju ljudi koji se planira uvesti do kraja godine je to 600 tisuća, na godišnjem nivou milijun i 200 tisuća za 55 i 56 godište'”, kazao je Špago.\nPrethodni članakMostar: Radovi na javnoj rasvjeti u Starom gradu i užoj gradskoj jezgri\nSljedeći članakNemanja Bilbija: Titula najboljeg strijelca je dokaz da vrijedim, zaslužujem mjesto u reprezentaciji


Nasipi u Srbiji više ne vrše svoju funkciju – AGRO VESTI by agronews.rs\nHome fokus Nasipi u Srbiji više ne vrše svoju funkciju\nMar 9, 2016 | fokus, Klimatske promene, Srbija, Vesti, Životna sredina\t|\nPosle ovakvih poplava koje su juče zadesile neke opštine u Srbiji, mi moramo da promislimo naš pristup zaštiti od plavljenja. U situaciji kada imamo nivo vode za metar i po veći nego u maju 2014. godine, nasipi, kao što je slučaj sa ovim u Lučanima, više ne mogu da vrše svoju funkciju, mora da se razmisli o nekom drugom pristupu, izjavio je danas Marko Blagojević, direktor Kancelarije za upravljanje javnim ulaganjima.\nBlagojević je, gostujući u emisiji “Pravi ugao” Radio-televizije Vojvodine, rekao da je nakon katastrofalnih poplava u maju 2014. na svim objektima u vodoprivredi na kojima je registrovano bilo kakvo oštećenje, a radi se o 304 lokacije, izvršena popravka, za šta su izdvojene tri milijarde dinara.\n“Radi se o koritima reka, obaloutvrdama i nasipima, koji su ili vraćeni u pređašnje stanje, a najčešće su učinjeni jačim nego što su bili ranije, nakon ogromnog nemara u decenijama iza nas”, rekao je on. Blagojević napominje da je reka Bjelica u 2014. godini sedam puta plavila Lučane, nakon čega su Srbijavode izvele projekat sanacije nasipa i čišćenja korita reke.\nOn dodaje da se neposredno nakon toga dogodio poplavni talas 40 cm viši nego onaj iz maja 2014. i da poplava nije bilo.\n“Mi smo juče tamo imali metar i trideset viši nivo vode nego u maju 2014. Dakle, taj nasip jednostavno nije projektovan za takav nivo vode”, objašnjava on.\nNovac nije uludo potrošen, ali nasipi nisu za ovako visoke vode\nBlagojević napominje da novac koji je potrošen na sanaciju vodoprivrednih objekata nije uludo potrošen, s obzirom na to da se iz Bjelice od jeseni 2014. godine do juče nijedna kap vode nije izlila, a da smo u novembru 2014. imali taj poplavni talas 40 cm viši od onog šest meseci ranije.\n“Ti radovi na 304 lokacije su Srbiju učinili bezbednijom nego što je ona to bila u maju 2014. Jesmo bezbedniji, ali i dalje nismo bezbedni, a potrebno je puno vremena i para da se uloži”, kaže on.\nBlagojević ističe kako juče nije zabeležen niti jedan proboj na bilo kojem objektu vodoprivrede, koji bi proizveo plavljenje, te da je do plavljenja juče došlo jedino prelivanjem.\n“Nasipi koje smo rekonstruisali nisu popustili, ali nisu bili projektovani da izdrže tako visoku vodu. Mi živimo u regionu gde će se poplave događati, ne obavezno svaki put, ali rizik je veći nego ranije”, objašnjava on. Blagojević kaže da se prevencija svodi na planiranje novih objekata, kao i na reagovanje, te da nam treba jačanje službe vremenske prognoze, kao i opremanje RHMZ, za šta su obezbeđena su sredstva od EU.\nBlagojević ističe da je Vlada Srbije već počela da radi na drugačijem pristupu zaštiti od plavljenja, ali u Kolubarskom slivu, jer je tamo bilo 60 odsto štete u maju 2014. godine.\n“Promena načina razmišljanja je jedna od stvari koja mora da se dogodi. Već u basenu Kolubare se ne razmišlja o nasipima, već o akumulacionim jezerima. Identifikovano je šest lokacija na kojima će biti napravljena akumulaciona jezera, od kojih će svako koštati od šest do sedam miliona evra”, navodi on i dodaje da se nada da će radovi početi ove godine.\nBlagojević se osvrnuo na izjavu ministra za vanredne situacije Velimira Ilića, da je za jučerašnje poplave “kriv Bog”, ocenivši da su nasipi mogli da budu veći, ali i da je cena veća.\n“To bi bilo sjajno da je bilo moguće, ali pravila su takva da novac EU možemo da iskoristimo samo tako da vratimo nasipe u pređašnje stanje. Sa druge strane, da smo svaki nasip činili većim, pitanje je da li bi uspeli da uradimo 304 lokacije, za šta je utrošeno tri milijarde dinara”, ističe on.\nGrdica – divlje naselje u prirodnoj akumulaciji\nBlagojević je prokomentarisao situaciju u naselju Grdica, gde je poplavljeno divlje naselje izgrađeno u prirodnoj akumulaciji, koja je planirana da se namenski plavi kako se poplava ne bi desila u zoni stanovanja.\n“Ti ljudi su tu nelegalno pravili kuće, iako su izloženi riziku od poplave, planovi za raseljavanje su pravljeni decenijama, radi se o nekoliko stotina kuća, a sada nemamo kud, nego branimo prirodnu akumulaciju i da je štitimo od plavljenja. Sada trebamo da potrošimo 300.000 da zaštitimo te porodice. Opština Kraljevo je trebala da uradi eksproprijaciju, da reši imovinsko-pravne odnose”, ističe on.\nKada je u pitanju Novi Pazar, koji je 2014. odoleo poplavama, ali juče nije, Blagojević kaže da je plavljenje Novog Pazara sprečeno samo zahvaljujući tome što je urađeno 11 bujičnih pregrada koje su sprečile granje i lišće da ulaze u reku i zatrpavaju je.\n“Sada imamo đubre u koritu reke, a čija je to odgovornost? Zakonom je propisana odgovornost lokalne samouprave, koja je trebala da očisti kanale. Sa druge strane, čak ni to ne bi bilo dovoljno, čemu govori u prilog količina padavina i vode koje ne mogu da se porede sa onim ranije”, upozorava on. (RTV)\nTags: kancelarija za upravljanje javnim ulaganjimamarko blagojevićnasipipoplavezaštita


U racijama u Nemačkoj uhapšeno 40 osoba\nBeta 17. januara 2016. 16:45\nNemačka policija je saopštila danas da je uhapsila 40 muškaraca u racijama sprovedenim u Diseldorfu, koje su povezane s dugotrajnom istragom zbog sumnje da je organizovana kradja u koju su umešane osobe severnoafričkog porekla.\nPolicija navodi da su sinoćne racije sprovedene u 18 kafea, kockarnica i barova u blizini glavne železničke stanice planirane prošle godine, dodajući da povod nisu napadi koji su se dogodili u novogodišnjoj noći u obližnjem Kelnu.\nAP medjutim podseća da su za nasilje u Kelnu uglavnom osumnjičene osobe „arapskog ili severnoafričkog porekla“, navodeći da su ti napadi skrenuli pažnju na krivična dela koja su u Nemačkoj počinile osobe poreklom iz Severne Afrike.\nU saopštenju se navodi da su policajci proverili 294 osobe, većinom muškarce severnoafričkog porekla i uhapsili njih 40, medju kojima 38 zbog sumnje da ilegalno borave u Nemačkoj.\nNemačke vlasti ranije su saopštile da je zbog nasilja u novogodišnjoj noći u Kelnu do sada podneto 516 prijava, a od tog broja oko 40 odsto odnosi se na seksualne napade.


"Oganj" poklanja 110 besplatnih sahrana - Penzin\nPočetna Magazin Godine Društvo „Oganj“ poklanja 110 besplatnih sahrana\n„Oganj“ poklanja 110 besplatnih sahrana\n– Ponuda važi za penzionere do 75. godine starosti čija su primanja manja od 24.000 dinara. Moraće da postanu član Udurženja, što će ih koštati 2.000 dinara i da mesečno plaćaju članarinu koja iznosi 350 dinara. A potpuno je svejedno da li su se opredelili za klasičnu sahranu ili kremaciju – kaže Maja Nikolić, sekretar Udruženja.\nOna dodaje da se Udruženje na ovaj korak odlučilo jer troškovi sahrane u Beogradu koštaju od 60.000 do 80.000 dinara što je za mnoge penzionere i njihove porodice preveliki izdatak.\n– Kriza je i penzioneri nemaju toliko novca da izdvoje za ovo važno pitanje. Ranije su mogli da se oslone na pomoć dece kada do toga dođe, međutim sve više mladih je bez posla pa penzioneri i njima pomažu – rekla je Maja Nikolić.\nTags:Maja Nikolićposmrtni ostacisahranaudruženjaudruženje krematista Oganj


TVRDE DA SE U ZAKON UKLAPA SAMO 17 KIOSKA | Analitika - Informativni Portal\nJoš nije jasno da li će se i gdje u nedjelju i praznicima moći prodavati štampa. Stoga su Nova Pobjeda i Jumedia Mont, izdavači dnevnih novina Pobjeda i Dan, juče uputili zahtjeve Ministarstvu ekonomije za dostavljanje tumačenja člana 35a Zakona o unutrašnjoj trgovini, koji je na snagu stupio ove sedmice.\nObjavljeno: 16. 10. 2019 - 07:02\nPobjeda od ovog resora traži precizan odgovor da li maloprodajni lanci Tobacco S Pressa i Tabacco Shopa, koji sem štampe prodaju i druge artikle, imaju pravo da rade nedjeljom. Iz ova dva maloprodajna lanca su obavijestili Pobjedu da, po njihovom tumačenju zakona, nemaju pravo da rade nedjeljom. Članom 35a Zakona o unutrašnjoj trgovini je predviđeno da se trgovina na veliko i malo ne može obavljati nedjeljom i u dane praznika. Kao izuzetak je propisano da mogu raditi specijalizovane prodavnice i kiosci koji prodaju štampu, s tim što je precizirano da te prodavnice prodaju pretežno jednu vrste robe.\nPotom je Ministarstvo ekonomije početkom sedmice preciziralo da u tim prodavnicama i kioscima vrijednost robe koja se pretežno prodaje (u konkretnom slučaju štampe) mora biti veća od vrijednosti ostale robe koja se prodaje u tom kiosku.\n- U dane državnih i drugih praznika može se prodavati štampa, ukoliko je vrijednost te štampe veća od vrijednosti ostale robe koja se u tim objektima prodaje – naveli su iz Ministarstva.\nProblem je što autori zakona nijesu obišli kioske u posljednjoj deceniji. Da jesu, znali bi da je vrijednost štampe koja se u njima prodaje daleko ispod vrijednosti cigareta, gaziranih pića, žvakaćih guma, papirnatih maramica, igračaka, slatkiša… koji takođe čine asortiman kioska. I to nije samo kod nas. To je trend u svijetu otkako su tiraži štampanih medija drastično pali u odnosu na internetske medije.\nU zahtjevu koji je Ministarstvu ekonomije uputila Pobjeda se navodi da u zakonu nije precizirano što je sa zalihama robe koje se nalaze u svakom objektu, pored artikala kojima je dozvoljena prodaja, u ovom slučaju štampa.\nPobjeda u dopisu podsjeća da S press + ima ekskluzivno pravo prodaje i distribucije dnevnih novina i da su njihovih 330 kioska, koji su najveći maloprodajni lanac štampe, upravo specijalizovane prodavnice za prodaju štampe, ali prodaju i drugu vrstu robe. Isti je slučaj i sa kioscima Tabacco Shopa, kojih ima 110. Iz oba maloprodajna lanca su Pobjedu obavijestili da, po njihovom tumačenju zakona, nemaju pravo da rade nedjeljom. Obavještenje da zatvaraju objekte nedjeljom poslali su i veliki trgovački lanci, kao i svi manji kupci novina, koji imaju ukupno 500 prodajnih objekata.\nKompanija Nova Pobjeda očekuje da Ministarstvo ekonomije u što kraćem roku dostavi precizan odgovor da li maloprodajni lanci Tobacco S Press i Tabacco Shop, koji sem prodaje štampe u svom asortimanu posjeduju i druge konditorske i duvanske artikle, imaju pravo da rade nedjeljom.\nI preduzeće Jumedia Mont uputilo je zahtjev Ministarstvu ekonomije za tumačenje člana 35a Zakona o unutrašnjoj trgovini. U dopisu navode da u zakonu nije precizirano što je sa zalihama robe koje se nalaze u svakom objektu, pored artikala kojima je dozvoljena prodaja, u ovom slučaju štampe.\n- Sljedstveno poznatom pravilu koje važi posebno u ekonomiji, a to je ,,da sve što nije zabranjeno je dozvoljeno“, smatramo da firma S press + može internim aktima – odlukama i dnevnim zaduženjima da navedene zalihe zadrži fizički u objektu, jer ih nije lako ukloniti u nedjelju, pa vratiti u ponedjeljak, odnosno staviti te artikle van prometa i takvu odluku istaknuti na vidnom mjestu na prodajnom objektu. To znači da smo zabranili promet za taj dan robe mimo onih količina i u onom procentu koji je dozvoljen zakonom – kaže se i dopisu Jumedia Monta i pita da li je u kioscima dozvoljena odluka o zaduženju i prodaji robe za svaku nedjelju gdje će jasno biti naznačeno da je ukupna vrijednost štampe za taj dan 50,01 odsto u odnosu na ostalu zaduženu robu koja je u vrijednosti od 49,99 odsto.\n- Da li u tom slučaju prodaja ostale zadužene robe, koja nije štampa, u većoj vrijednosti od prodate štampe ne predstavlja povredu zakona, jer je moguće da kupci pored štampe kupuju i neke druge, za taj dan zadužene artikle – pitali su Ministarstvo iz kompanije Jumedia Mont.\nDOPIS S PRESSA\nIz kompanije S press + su saopštili Pobjedi da će dva najveća lanca kioska Tobacco S Press i Tabacco Shop, ostaviti u nedjelju otvorene samo objekte u okviru aerodroma, autobuskih i željezničkih stanica, s obzirom na to da njihovi objekti, kako kažu, ne mogu odgovoriti zahtjevu o propisanoj visini vrijednosti štampe u objektima koji mogu raditi nedjeljom. Iz kompanije S press + su naveli da su im obavještenja da zatvaraju objekte nedjeljom poslali i veliki trgovački lanci, kao i svi manji kupci.\nPredstavnici te kompanije su naveli da bi se novine nedjeljom mogle prodavati samo na 51 benzinskoj pumpi, u dva objekta Tobacco S Pressa, kao i pet objekata Tabacco Shopa i možda na još pet do deset drugih prodajnih objekata, pa bi distribucija za tako mali broj objekata bila znatno skuplja, odnosno ne bi im se isplatila.